Nyaɖeɖefia 22 | Biblia Le Internet Dzi | Xexe Yeye Gɔmeɖeɖe (1984)\n22 Eye wòfia agbetsitɔsisi aɖem, si me kɔ abe kristalo kpe ene, eye wòle sisim tso Mawu kple Alẽvi la ƒe fiazikpui la gbɔ, 2 eye wòto du la ƒe ablɔ gã la titina. Eye agbetiwo nɔ tɔsisi la ƒe go si kple ekemɛ dzi, eye wotsea ku zi wuieve, eye wotsena ɣleti sia ɣleti. Eye wotsɔa atiawo ƒe aŋgbawo yɔa dɔ dukɔwo. 3 Eye fiƒode aɖeke maganɔ anyi azɔ o. Ke boŋ Mawu kple Alẽvi la ƒe fiazikpui la anɔ du la me, eye eƒe kluviwo awɔ subɔsubɔdɔ kɔkɔe nɛ; 4 eye woakpɔ eƒe mo, eye eƒe ŋkɔ anɔ woƒe ŋgonu. 5 Eye zã maganɔ anyi o, eye womehiã akaɖi ƒe keklẽ o, eye ɣe ƒe keklẽ hã meli o, elabena Yehowa Mawu aklẽ ɖe wo dzi, eye woaɖu fia tso mavɔ me yi mavɔ me. 6 Eye wògblɔ nam be: “Nya siawo nye nyateƒenyawo kple nya vavãwo; ɛ̃, Yehowa, nyagblɔɖilawo ƒe nya siwo tso gbɔgbɔ me la ƒe Mawu la, dɔ eƒe dɔla ɖa, be wòaɖe nu siwo ava dzɔ kpuie la afia eƒe kluviwo. 7 Eye kpɔ ɖa! Megbɔna kaba. Dzidzɔtɔe nye ame sia ame si le nyagblɔɖinya siwo le agbalẽ xatsaxatsa sia me la dzi wɔm.” 8 Ɛ̃, nye Yohanes ye nye ame si nɔ nu siawo sem henɔ wo kpɔm. Eye esi mesee hekpɔe la, mebɔbɔ be made ta agu ɖe mawudɔla si nɔ nu siawo ɖem nɔ fiayem la ƒe afɔ nu. 9 Gake egblɔ nam be: “Kpɔ nyuie! Mègawɔ nu ma o! Mia kple nɔviwò, siwo nye nyagblɔɖilawo kpakple ame siwo le agbalẽ xatsaxatsa sia me nyawo dzi wɔm la, ƒe hati kluvi ko menye. De ta agu na Mawu.” 10 Egblɔ nam hã be: “Mègatre agbalẽ xatsaxatsa sia me nyagblɔɖinyaawo nu o, elabena ɣeyiɣi ɖoɖi la gogo. 11 Ame si le nu madzɔmadzɔ wɔm la, nenɔ nu madzɔmadzɔ la wɔwɔ dzi ko; eye ame ƒoɖi la nenɔ ɖiƒoƒo la dzi ko; gake ame dzɔdzɔe la nenɔ nu dzɔdzɔe wɔwɔ la dzi ko, eye ame kɔkɔe la nenɔ kɔkɔenyenye la dzi ko. 12 “‘Kpɔ ɖa! Megbɔna kaba, eye fetu si mana la kpe ɖe ŋunye, be maɖo eteƒe na ame sia ame ɖe ale si eƒe dɔwɔwɔ le nu. 13 Nyee nye Alfa kple Omega, gbãtɔ kple mlɔetɔ, gɔmedzedze kple nuwuwu. 14 Dzidzɔtɔwoe nye ame siwo nya woƒe awuwo, bene woana ŋusẽ wo be woayi agbetiawo gbɔ, eye be woato du la ƒe agbowo nu age ɖe eme. 15 Avuwo kple gbɔgbɔyɔlawo kple agbe gbegblẽ nɔlawo kple amewulawo kple trɔ̃subɔlawo kple ame sia ame si lɔ̃a aʋatsokaka, eye wòkanɛ la, woawo ya woatsi agbo la godo.’ 16 “‘Nye, Yesu, ye dɔ nye dɔla ɖa, bene wòaɖi ɖase tso nu siawo ŋu na mi hena hameawo. Nyee nye David ƒe ke kple eƒe dzidzimevi kpakple ŋdiɣletivi keklẽ la.’” 17 Eye gbɔgbɔ la kple ŋugbetɔ la yi edzi le gbɔgblɔm be: “Va!” Eye ame sia ame si le esem la negblɔ be: “Va!” Eye ame sia ame si tsikɔ le wuwum la neva; ame sia ame si lɔ̃ la, nexɔ agbetsi la femaxee. 18 “Mele ɖase ɖim na ame sia ame si sea agbalẽ xatsaxatsa sia me nyagblɔɖinyawo la be: Ne ame aɖe tsɔ nane kpe ɖe nu siawo ŋu la, Mawu atsɔ fuwɔame, siwo woŋlɔ ɖe agbalẽ xatsaxatsa sia me la, akpe ɖe eŋuti nɛ; 19 eye ne ame aɖe ɖe nane le nyagblɔɖi sia ƒe agbalẽ xatsaxatsa la me nyawo me la, Mawu aɖe etɔ gome ɖa le agbetiawo kple du kɔkɔe la, nu siwo ŋu nya woŋlɔ ɖe agbalẽ xatsaxatsa sia me la, me. 20 “Ame si le ɖase ɖim tso nu siawo ŋu la gblɔ be, ‘Ɛ̃; megbɔna kaba.’” “Amen! Aƒetɔ Yesu, va.” 21 Aƒetɔ Yesu Kristo ƒe amenuveve nanɔ anyi kple ame kɔkɔeawo.


MI-EWELAND - Atiglinyi kple Klo\nÈva:Aƒeme Glitotowo Atiglinyi kple Klo\nAtiglinyi kple Klo\nGli tso ʋuu he dze Atiglinyi kple Klo dzi,\nAtiglinyi gã aɖe nɔ avetsu dodo aɖe me gbeɖeka. Klovi suẽ aɖe hã nɔ avea to.\nGbeɖeka esi Klovi la do heyi nuɖuɖu dziƒe la, eva do go Atiglinyi gãa la. Le dzeɖoɖo kpui aɖe megbe la, wova zu xɔlɔ̃ veviewo. Atiglinyi gã la lɔ̃ Atiglinyi la le eƒe lolo ta. Gbeɖeka Klovi suẽ la, ɖi tsa heyi be yeakpɔ eƒe xɔlɔ̃ yeyea Atiglinyi ƒe nɔƒe eye yeado gbe nɛ. Esi wòɖo la ekpɔ Atiglinyi gã la ƒe viwo le xɔxɔ ŋu henɔ fefem dzidzɔtɔe. Klovi suẽ la do gbe na Atiglinyi ƒe viawo eye wòbia wo fofo la ta. Ɖeviawo na wonya be yewo fofo la li gake ele alɔ̃ dɔm. Wobia Klovi la nedzi be yewoa yi ɖa yɔe vɛ. Klovi suẽ la ɖe kuku nawo be woayi ɖa yɔe na ye. Atiglinyiviawo ƒu du yi aƒea me wo fofoa yɔ ge. Le woƒe dzitsitsi me la, woŋlɔ zu siwo woza na le wo fofo yɔyɔme la be. Wogugbɔ va tsɔ zuawo eye wode asi ezizi ɖe wo fofoa dzi me alɔtsɔtsɔe. Le ɣeyiɣia ɖewo megbe la, wo fofo la mli tso axa ɖeka dzi heyi ɖe evelia dzi. Eʋu eƒe ŋkuwo, tutu eƒe mo, ke eƒe ŋu me baa eye wòbia viawo nusi ƒe ɣli dom wole he nyra ɖe wo ŋu be wova gble alɔ̃ me na ye. Ɖeviawo meɖo biabia ŋu nɛ o, ke boŋ ɖeko wole ɣli dom be: " Nyɔ, nyɔ, nyɔ wò evelia Klo le dziwòm ". Atiglinyi divo eye wòbia afisi Klo la le. Ɖeviawo na wònya be ele xɔxɔŋu eyata nedo va kpɔe ɖa.\nAtiglinyi gã la mli zɔ ɖɔɖɔɔɖɔ tso eƒe aba dzi he zɔ glinya va xexe afisi xɔ̃a Klovi suẽ la le. Woɖo dze ɣeyiɣi geɖee hedo dzidzɔ ɖe wonɔɛwo ŋu. Ɖeviwo nɔ fefem esime wo fofo kple xɔ̃a wonɔ dze ɖom. Atiglinyi gblɔ na eƒe evelia be mɔ si wozɔ va la didi eyata ele nɛ be woaɖu nu hafi woatrɔ dzo. Etsɔ deha go ɖeka ɖo eƒe evelia ƒe akɔme nɛ. Esime Atiglinyi yi nuɖuɖua wɔƒe la, Klovi suẽ la no aha la eye woɖu nu hã le nuɖuɖu la ƒe bibi megbe.\nLe esia wɔwɔ megbe vɔ la, Klovi la klã eƒe evelia, he dze mɔ ɖo ta aƒe. Hafi woadzo la, ekpe Atiglinyi hã be woava kpɔ ye hã gbeɖeka. Le mɔzɔzɔa me la, Klovi suẽ bu tame tso nusiwo katã wova kpɔ le xɔ̃a Atiglinyi gbɔ. Vevietɔa alesi Atiglinyiviawo tso zu nyɔ wo fofoe. Esusu alesi yɔyɔ kple zu tso alɔ̃ me...


Psalmowo 39 | Biblia Le Internet Dzi | Xexe Yeye Gɔmeɖeɖe\nNa henɔ la; Yedutun.*+ David ƒe ha. 39 Mebe: “Malé ŋku ɖe nye zɔzɔme ŋu,Be nyemawɔ nu vɔ̃ kple nye aɖe o.+ Made ga nye nu,+Zi ale si ame vɔ̃ɖi la le ŋkunyeme.” 2 Ðoɖoe zi le nunye klenee;+Mezi ɖoɖoe le nya nyui gɔ̃ hã ŋu,Ke hã nye vevesesewo nu sẽ ɖe edzi. 3 Nye dzi ʋu dzo le dɔ me nam. Zi ale si mele eŋu bum la,* zi nenemae wògaʋua dzo ɖe edzii. Azɔ meke nu gblɔ be: 4 “Oo Yehowa, na manya nye nuwuwu,Kple nye agbemeŋkekewo ƒe didime,+Ne manya ale si nye agbe le kpuie.* 5 Ɛ̃, èwɔ nye ŋkekewo wole ʋɛe;*+Eye nye agbenɔƒewo menye naneke le ŋkuwòme o.+ Vavãe, ne edze abe ɖe amegbetɔ li ke ene hã la, ƒuƒu ko wònye.+ (Sela) 6 Vavãe, amegbetɔ le yiyim abe vɔvɔli ene. Ele dagbadagbam dzodzro. Eli kɔ kesinɔnuwo ɖi gleglegle, evɔ menya ame ka si me woava yi o.+ 7 Ke azɔ Oo Yehowa, nu kae mele mɔ kpɔm na? Wò ɖeɖe koe mele mɔ kpɔm na. 8 Ðem tso nye dzidadawo katã me.+ Mègana mazu alɔmeɖenu na bometsila o. 9 Mezi ɖoɖoe;Nyemete ŋu ke nu o,+Elabena gbɔwòe esia tso.+ 10 Ðe xaxa si nèna wòva dzinye la ɖa. Nu te ŋunye belibeli, elabena wò asi le dzinye. 11 Ètsɔ tohehe ɖɔ ame ɖo le eƒe vodada ta;+Eye nègblẽ eƒe nu nyuiwo dome abe agbagblaʋui ye ɖui ene. Vavãe, ƒuƒu ko amegbetɔwo katã nye.+ (Sela) 12 Oo Yehowa, se nye gbedodoɖa,Eye nàƒu to anyi ɖe nye ɣlidodo ŋu.+ Mègaɖe ŋku ɖa le nye aɖatsiwo ŋu o. Elabena amedzro ko menye na wò,+Eye ɖe metso eme va yina,* abe tɔgbuinyewo katã ko ene.+ 13 Ðe ŋku ɖa le ŋunye, ne makpɔ dzidzɔ vie,Hafi nunye nayi, eye nyemaganɔ anyi o.”\n^ Alo, “Zi ale si mele hũ ɖem la.”\n^ Alo, “ale si nunye ava yi kabae.”\n^ Egɔmeɖeɖe tẽe, “wonye asi ƒe kekeme.”\n^ Alo, “ɖe meʋu va tsi anyi.”


TIME magazine gblɔ be “ame ɖeka aɖe si nye ŋusẽtɔ wu—menye le ƒe akpe eve siawo ɖeɖeko me o ke boŋ le amegbetɔwo ƒe ŋutinya katã me—enye Yesu Nazaret tɔ la.” Esime Yesu nɔ anyigba dzi la, menye eƒe gãnyenye ɖeɖekoe dzianukwaretɔ akpe nanewo de dzesii o ke boŋ eƒe ɖetsɔtsɔ le eme na amewo hãe. Eyata mewɔ nuku o be wodi be yewoaɖoe fiae. (Yohanes 6:10, 14, 15) Gake abe alesi míegblɔe le nyati si do ŋgɔ mee ene la, Yesu gbe eɖokui ƒoƒo ɖe dunyahehe me.\nNU ETƆ̃ ya teti tae Yesu gbe eɖokui ƒoƒo ɖe dunyahehe me ɖo: alesi Fofoa bua amegbetɔwo ƒe wo ɖokuisinɔnɔ, si lɔ amegbetɔdziɖuɖu ɖe eme; alesi Yesu nyae be gbɔgbɔmeme sẽŋu makpɔmakpɔwo li siwo le afɔ blum na agbagba nyuitɔ kekeake siwo dzem amegbetɔwo le le dziɖunyawo gome; kple tame si Mawu ɖo be yeaɖo dziƒodziɖuɖu si aɖu anyigba dzi la anyi. Esi míele nyati etɔ̃ siawo me dzrom nyuie wu la, míava kpɔ nusita amegbetɔwo do kpo nu le agbagba siwo dzem wole be yewoana xexe sia nanyo wu la me. Míava kpɔ alesi woawɔ akpɔ dzidzedzee hã.\nÐe Amegbetɔwo Ate Ŋu Aɖu Wo Ðokui Dzia?\nEsi Mawu wɔ ame la, ena ŋusẽ wo ɖe lãwo dzi. (Mose I, 1:26) Gake amegbetɔwo nɔ Mawu ƒe dziɖuɖu te. Ele na ame eve gbãtɔawo be woaɖo kpe wo ɖokuibɔbɔ ɖe Mawu te dzi to alesi woatsɔ toɖoɖo aƒo asa na atikutsetse ɖeka aɖe ɖuɖu, si nye “ati, si na wodzea si nyui kple vɔ̃.” (Mose I, 2:17) Nublanuitɔe la, Adam kple Xawa mewɔ tiatiawɔblɔɖe si nɔ wo si ŋudɔ nyuie o eye wogbe toɖoɖo Mawu. Menye finu koe wowɔ esi woɖu atikutsetsea o. Ke efia tsitretsitsi ɖe Mawu ƒe dziɖulanyenye ŋu. Mose I, 2:17 ƒe etenuŋɔŋlɔ gblɔ le New Jerusalem Bible me be Adam kple Xawa ɖo kpe “ɖokuisinɔnɔ keŋkeŋ le agbenyuinɔnɔ gome dzi to alesi wogbe dzesidedee be yewonye nuwɔwɔwo la me . . . Nuvɔ̃ gbãtɔ sia nye Mawu ƒe dziɖulanyenye dzi dzedze.”\nEsi wòlɔ agbenyuinɔnɔŋunya sesẽwo ɖe eme ta la, Mawu ɖe mɔ na Adam kple Xawa kpakple woƒe dzidzimeviwo be woatia nusi dze wo ŋu, si lɔ nyui kple vɔ̃ ƒe dzidzenuwo ɖoɖo na wo ɖokui hã ɖe eme. (Psalmo 147:19, 20; Romatɔwo 2:14) Efia be amegbetɔwo te ɖokuisigbenɔnɔ tetekpɔ ɣemaɣi. Ðe wòkpɔ dzidzedzea? Míate ŋu agblɔ be ao le nusiwo dzɔ le ƒe akpe nane siwo va yi me ta! Nyagblɔla 8:9 gblɔ be: “Amegbetɔ ɖua fia ɖe ame bubuwo dzi hena woƒe dzɔgbevɔ̃e.” Nu wɔblanui si dzɔ le amegbetɔwo ƒe wo ɖokui dzi ɖuɖu me ɖo kpe Yeremya 10:23 ƒe nyateƒenyenye dzi be: “Yehowa, menyae be, amegbetɔ ƒe mɔ kple ŋutsu ƒe zɔzɔme la menye eya ŋutɔ si me wòle, ne eƒe azɔlime nato mɔ ɖeka o.” Ŋutinya ɖee fia be ŋutete mele amegbetɔwo si be woaɖu wo ɖokui dzi dzidzedzetɔe wo Wɔla manɔmee o.\nYesu ɖo kpe nya sia dzi bliboe. Ðokuisinɔnɔ tso Mawu ŋu nye nusi nyɔa ŋu nɛ vevie. Egblɔ be: “Nyemewɔa naneke le ɖokuinye si o. Mewɔa nusi dzea [Mawu] ŋu ɖaa.” (Yohanes 4:34; 8:28, 29) Eyata esi Mawu mena ŋusẽ aɖekee be wòaxɔ fianyenye tso amegbetɔwo gbɔ o ta la, Yesu mebu exɔxɔ ŋu hã o. Gake esia mefia be medina be yeakpe ɖe amewo ŋu o. Ðe ema teƒe la, ewɔ nusi wòate ŋui tsɔ kpe ɖe amewo ŋu be woakpɔ dzidzɔ vavãtɔ ɣemaɣi kple le etsɔme. Etsɔ eƒe agbe kura gɔ̃ hã na ɖe amegbetɔwo ta. (Mateo 5:3-11; 7:24-27; Yohanes 3:16) Gake Yesu nyae be “ɣeyiɣi li na nusianu” si lɔ Mawu ƒe ɣeyiɣi si wòaɖe eƒe dziɖulanyenye afia amegbetɔwo hã ɖe eme. (Nyagblɔla 3:1; Mateo 24:14, 21, 22, 36-39) Gake ɖo ŋku edzi be le Eden la, mía dzila gbãtɔwo dze gbɔgbɔmenuwɔwɔ vɔ̃ɖi aɖe si ƒo nu to da aɖe si woate ŋu akpɔ la yome. Esia kplɔ mí va susu evelia si ta Yesu meƒo eɖokui ɖe dunyahehe me o gbɔ.\nXexeame Dzi Ðula Makpɔmakpɔ\nBiblia gblɔ be Satana tsɔ “xexeame fiaɖuƒewo katã kple woƒe ŋutikɔkɔe” fia Yesu, eye woasu esi ne ewɔ subɔsubɔ ƒe dzesi ɖeka ko nɛ. (Mateo 4:8-10) Le nyaa ŋutɔŋutɔ nu la, wotsɔ xexeame ƒe dziɖulanyenye le Yesu nam—gake wònye Abosam tɔ. Yesu mena ta le tetekpɔ sia me o. Gake ɖe wònye tetekpɔ ŋutɔŋutɔa? Ðe nu gã ma gbegbe le Satana si wòate ŋu atsɔ anaa? Ẽ, elabena Yesu ŋutɔ yɔ Abosam be enye “xexeamefia” eye apostolo Paulo ɖɔe be be enye “xexe sia me mawu.”—Yohanes 14:30; Korintotɔwo II, 4:4; Efesotɔwo 6:12.\nNyateƒee, Yesu nyae be Abosam metsɔ ɖe le eme na amegbetɔwo ŋutɔŋutɔ o. Eɖɔ Satana be enye “amewula” eye be enye “aʋatsokala kple aʋatsokafofo na nusiwo katã nye aʋatso.” (Yohanes 8:44, The Amplified Bible) Eme kɔ ƒã be xexe si “le vɔ̃ɖitɔ ma ƒe ŋusẽ te” mate ŋu akpɔ dzidzɔ vavãtɔ gbeɖe o. (Yohanes I, 5:19) Gake ŋusẽ sia manɔ Abosam si tegbetegbe o. Yesu si nye gbɔgbɔmenuwɔwɔ triakɔ fifia aɖe Satana kple eƒe ŋusẽkpɔɖeamedziwo ɖa keŋkeŋ kpuie.—Hebritɔwo 2:14; Nyaɖeɖefia 20:1-3.\nSatana ŋutɔ nyae be eƒe ɣeyiɣi si wòatsɔ aɖu xexeame dzi la le vɔvɔm kabakaba. Eyata etsɔ mɔkpɔkpɔbuɖeame hele agbagba ɖesiaɖe dzem be yeagblẽ amegbetɔwo dome ɖikaa, abe alesi wòwɔ do ŋgɔ na Tsiɖɔɖɔa le Noa ƒe ŋkekea me ene. (Mose I, 6:1-5; Yuda 6) Nyaɖeɖefia 12:12 gblɔ be: “Baba na anyigba kple atsiaƒu; elabena Abosam ɖi va mia gbɔ, eye dzi le ekum ŋutɔ; elabena enyae be, vovoɣi vi aɖe ko yekpɔ.” Biblia ƒe nyagblɔɖiwo kple xexeme nudzɔdzɔwo ɖee fia be míele “vovoɣi vi” la ƒe nuwuwu. Gbɔdzɔe tu aƒe azɔ.\nDziɖuɖu si Ahe Dzidzɔkpɔkpɔ Vɛ\nSusu etɔ̃lia si tae Yesu meƒo eɖokui ɖe dunyahehe me o enye be enyae be le ɣeyiɣi aɖe si gbɔna me la, Mawu aɖo dziƒodziɖuɖu si aɖu anyigba dzi la anyi. Biblia yɔ dziɖuɖu sia be Mawu ƒe Fiaɖuƒe, eye esiae nye Yesu ƒe nufiafia ƒe tanya vevitɔ. (Luka 4:43; Nyaɖeɖefia 11:15) Yesu fia eƒe nusrɔ̃lawo be woado gbe ɖa abia Fiaɖuƒe ma be wòava, elabena ɣemaɣi koe ‘woawɔ Mawu ƒe lɔlɔ̃nu le anyigba dzi abe alesi wowɔna le dziƒo ene.’ (Mateo 6:9, 10) Àbia be ‘Ne Fiaɖuƒe sia ava ɖu anyigba bliboa dzi ɖe, ke nukae adzɔ ɖe amegbetɔdziɖuɖuwo dzi?’\nŊuɖoɖoa le Daniel 2:44: ‘Le fia mawo ŋɔli la dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, eye eƒe fiaɖuƒe mayi ɖe dukɔ bubu aɖeke si me o; agbã fiaɖuƒe mawo [amegbetɔdziɖuɖuwo] katã, eye wòagblẽ wo, ke eya ŋutɔ anɔ anyi tegbee.’ Nukatae Mawu ƒe Fiaɖuƒea “agbã” anyigba dzi dziɖuɖuwo? Elabena woɖea tsitretsitsi ɖe Mawu ŋu kple ɖokuisinɔnɔ ƒe gbɔgbɔ si Satana do ɖa tso keke Eden-bɔa me ke fiana ɣesiaɣi. Tsɔ kpe ɖe nuwɔwɔ atsɔ atsi tre ɖe ameƒomea ƒe nyonyo ŋu la, amesiwo ɖea gbɔgbɔ ma fiana le wo ɖokui nu ƒom ƒu be yewoakpe kple Wɔla la. (Psalmo 2:6-12; Nyaɖeɖefia 16:14, 16) Eyata ele be míabia mía ɖokui se be, ‘Mawu ƒe dziɖuɖu ƒe akpa dzie míele loo alo eƒe futɔwoe míenye?’\nAmeka ƒe Dziɖuɖue Nàtia?\nBe woakpe ɖe amewo ŋu woawɔ nyametsotso nyuitɔ ku ɖe dziɖulanyenye ŋu la, Yesu dɔ eƒe nusrɔ̃lawo be woaɖe gbeƒã ‘fiaɖuƒeŋutinya nyuia . . . le anyigba blibo la katã dzi, bena wòanye ɖaseɖiɖi na dukɔwo katã’ hafi nuɖoanyi sia ƒe nuwuwu nava. (Mateo 24:14) Amekawoe wonya be woawoe le gbeƒã ɖem Mawu ƒe Fiaɖuƒea le xexeame godoo egbea? Yehowa Ðasefowoe. Le nyateƒe me, nya siwo nye, “Le Gbeƒã Ðem Yehowa ƒe Fiaɖuƒe” dzena le magazine sia ƒe akpa dzi ɣeyiɣi didi aɖe enye esia. Egbea Ðasefo siwo anɔ miliɔn ade siwo le anyigba siwo wu 230 dzi le kpekpeɖeŋu nam amewo be Fiaɖuƒe ma ŋuti sidzedze vavãtɔ nasu wo si. *\nYayra Siwo Fiaɖuƒea Ahe Vɛ na Eteviwo\nYesu wɔ nu wòsɔ kple Mawu tɔ ɣesiaɣi. Eyata le esi teƒe be wòatiae be yeanɔ ye ɖokuisi to asikpekpe alo agbagbadzedze be yeadzra xexe sia ɖo to dunyahehe dzi la, eku kutri le Mawu ƒe Fiaɖuƒe si nye xexeame ƒe kuxiwo gbɔ kpɔnu ɖeka kolia ƒe nuwo dodo ɖe ŋgɔ me. Esi wòwɔ nuteƒe ta la, wotsɔ ŋutikɔkɔe zikpui ɖo eteƒe nɛ le dziƒo wònye Fia ɖe Fiaɖuƒe ma dzi. Teƒeɖoɖo nyui ka gbegbe enye esi le toɖoɖo Mawu ta!—Daniel 7:13, 14.\nAme miliɔn geɖe siwo toa Yesu ƒe afɔtoƒe le Mawu ƒe Fiaɖuƒea tsɔtsɔ ɖo nɔƒe gbãtɔ kple wɔwɔ ɖe Mawu ƒe lɔlɔ̃nu dzi la akpɔ nunana wɔnuku aɖe—si nye mɔnukpɔkpɔ xɔasi si nye Mawu ƒe Fiaɖuƒea me nɔnɔ. (Mateo 6:33) Le Fiaɖuƒe ma ƒe dziɖuɖu lɔlɔ̃tɔe te la, woakpe ɖe amegbetɔwo katã ŋu woaɖo blibodede gbɔ, eye agbe mavɔ nɔnɔ ƒe mɔkpɔkpɔ asu wo si. (Nyaɖeɖefia 21:3, 4) Yohanes I, 2:17 gblɔ be: “Xexeame va yina kple eƒe nudzodzrowo; ke amesi wɔa Mawu ƒe lɔlɔ̃nu la, nɔa anyi yi ɖe mavɔmavɔ me.” Ne woɖe Satana kple eyomedzelawo ɖa eye wotrɔ anyigba katã wòzu paradiso vɔ megbe la, dulɔlɔ̃ ƒe gbɔgbɔ, asitsanuɖoanyi si me nufitifitiwɔwɔ le, kple alakpasubɔsubɔ maganɔ anyi o, dzidzɔ gã kae ma wòanye be woanɔ afisia tegbee!—Psalmo 37:29; 72:16.\nNyateƒee, Mawu ƒe Fiaɖuƒea enye nusi ʋua xexe si me dzidzɔ le ƒe mɔ na ame, eye woɖɔ gbedasi si le gbeƒã ɖemee wòsɔ be nyanyui. Ne mèse nyanyuia haɖe o la, nukatae màɖo to nyanyui sia le ŋkeke bubu si dzi Yehowa Ðasefowo aɖi tsa ava aƒewò me o?\n^ mm. 16 Le Mawu ƒe Fiaɖuƒea taʋiʋli me la, Yehowa Ðasefowo mekpɔa gome le dunyahehe me alo da megbe na aglãdzedze ɖe dziɖuɖuwo ŋu le dukɔ siwo me woɖo asi Ðasefoawo dzi alo tia wo yome le kura gɔ̃ hã o. (Tito 3:1) Ke boŋ wodzea agbagba be yewoawɔ gbɔgbɔmedɔ si ŋu viɖe le, si mewɔa ɖeka kple dunyahehe o wòsɔna ɖe alesi Yesu kple eƒe ƒe alafa gbãtɔ me nusrɔ̃lawo wɔ nu. Ðasefoawo kua kutri be yewoakpe ɖe amesiwo dze ŋu le woƒe nutowo me be woasrɔ̃ Biblia ƒe agbenyuinɔnɔ siwo ŋu viɖe le abe lɔlɔ̃ na ƒometɔwo, nyateƒetoto, agbedzadzɛnɔnɔ, kple dɔ nyuiwɔwɔ ene. Vevitɔ wu la, wodzea agbagba be yewoafia alesi amewo azɔ ɖe Biblia ƒe gɔmeɖosewo dzi eye woakpɔ mɔ na Mawu Fiaɖuƒea be enye amegbetɔwo ƒe mɔkpɔkpɔ vavãtɔ.\nŊutinya ɖo kpe edzi be amegbetɔwo mate ŋu aɖu wo ɖokui dzi Mawu manɔmee o\nEsi Satanae le “xexe” sia dzi ɖum ta la, ate ŋu atsɔ “xexeame fiaɖuƒewo katã” ana Yesu.\nYesu fia nu be ne Mawu Fiaɖuƒea va le dzi ɖum la, xexeame katã azu teƒe wɔnuku aɖe\nƉoe Ɖe Amewo Ɖoe Ɖe Amewo Nusi Ahe Xexe si me Dzidzɔ Le Vɛ\nw01 10/15 axa 4-7


3 Mose 11 | Biblia Le Internet Dzi | Xexe Yeye Gɔmeɖeɖe\n3 Mose 11:1-47\nLã kɔkɔewo kple lã makɔmakɔwo (1-47)\n11 Eye Yehowa gblɔ na Mose kple Aron be: 2 “Migblɔ na Israel-viwo be: ‘Anyigbadzinu gbagbe* siwo miate ŋu aɖu la woe nye esi:+ 3 Miate ŋu aɖu lã siwo ƒe afɔkli me fe keŋkeŋ, eye wodzɔa nu gaɖuna la. 4 “‘Lã siwo dzɔa nu gaɖuna alo esiwo ƒe afɔkli me fe siwo miaɖu o la woe nye: kposɔ, elabena edzɔa nu gaɖuna, ke eƒe afɔkli me mefe o. Nu makɔmakɔ wònye na mi.+ 5 Hotoklolo,+ elabena edzɔa nu gaɖuna, ke eƒe afɔkli me mefe o. Nu makɔmakɔ wònye na mi. 6 Fɔmizi, elabena edzɔa nu gaɖuna, ke eƒe afɔkli me mefe o. Nu makɔmakɔ wònye na mi. 7 Ha,+ elabena eƒe afɔkli me fe keŋkeŋ, ke medzɔa nu gaɖuna o. Nu makɔmakɔ wònye na mi. 8 Migaɖu woƒe lã o, eye migaka asi woƒe kukua ŋu o. Wo ŋu mekɔ na mi o.+ 9 “‘Tɔmelã siwo katã miate ŋu aɖu la woe nye tɔmelã siwo katã ŋu adza kple tsro le le atsiaƒuwo kple tɔsisiwo me.+ 10 Ke nu siwo katã nɔa ha me kple nu gbagbe* siwo katã le tsi me, siwo katã ŋu adza kple tsro mele o le atsiaƒuwo kple tɔsisiwo me la, ŋunyɔnu wonye na mi. 11 Ɛ̃, woanye ŋunyɔnu na mi. Migaɖu woƒe lã o,+ eye minyɔ ŋu woƒe kukuawo hã. 12 Nu siwo katã ŋu adza kple tsro mele o le tsi me la, ŋunyɔnu wonye na mi. 13 “‘Xe dzodzoe siwo mianyɔ ŋui, eye miaɖu wo o le esi wonye ŋunyɔnu ta la woe nye esi: hɔ̃,+ akpo kple gbagblaxetsu,+ 14 Doɖi kple aʋako ɖe sia ɖe ƒomevi, 15 akpaviã ƒomeviwo katã, 16 golo,* favieʋuto, tsalɛ̃ kple xe ƒonu ɖe sia ɖe ƒomevi, 17 ʋlukuku, tsimese, favieʋuto ƒomeviwo, 18 tɔkpakpaxe, aluge kple akaga, 19 damixe, aŋɔɣi ƒomeviwo, agudzixe kple agutɔ. 20 Nu dzodzoe siwo katã nɔa ha me hezɔa afɔ ene dzi la, ŋunyɔnu wonye na mi. 21 “‘Nu dzodzoe siwo nɔa ha me hezɔa afɔ ene dzi la dometɔ siwo ko miate ŋu aɖu la woe nye: esiwo tsɔa megbetatiwo tia kpoe. 22 Wo dometɔ siwo miate ŋu aɖu la woe nye esiawo: ʋetsuvi ƒomeviwo katã, abɔwo,+ ʋetrawo kple gbagblamewo. 23 Ke nu dzodzoe bubu siwo nɔa ha me, siwo si afɔ ene le la, katã nye ŋunyɔnu na mi. 24 Nu siawo ana miazu ame makɔmakɔwo. Ame sia ame si aka asi woƒe kukua ŋu la, eŋu mekɔ o va se ɖe fiẽ.+ 25 Eye ame sia ame si atsɔ woƒe kukua la nanya eƒe awuwo,+ eye eŋu mekɔ o va se ɖe fiẽ. 26 “‘Lã siwo katã ƒe afɔkli me fe, gake meʋu keŋ o, eye womedzɔa nu gaɖuna o la, nu makɔmakɔ wonye na mi. Ame sia ame si ka asi wo ŋu la azu ame makɔmakɔ.+ 27 Ke nu gbagbe siwo katã fe li na, le nuwɔwɔ siwo katã zɔa afɔ ene dzi dome la, nu makɔmakɔ wonye na mi. Ame sia ame si aka asi woƒe kukua ŋu la azu ame makɔmakɔ va se ɖe fiẽ. 28 Ame si tsɔ woƒe kukua la nanya eƒe awuwo,+ eye eŋu mekɔ o va se ɖe fiẽ.+ Nu makɔmakɔwo wonye na mi. 29 “‘Lã siwo nɔa ha me le anyigba dzi dometɔ siwo nye nu makɔmakɔ na mi lae nye esi: alegeli,* afi,+ adoglo ƒomeviwo katã, 30 xɔmenyatri, ana, ve, adoglo si nɔa ke me kple agama. 31 Lã siawo siwo nɔa ha me la nye nu makɔmakɔwo na mi.+ Ame sia ame si ka asi woƒe kukua ŋu la ŋu mekɔ o va se ɖe fiẽ.+ 32 “‘Nu sia nu si dzi wo dometɔ aɖe ƒe kukua age dze la azu nu makɔmakɔ, eɖanye atinu alo awu, lãgbalẽ alo kotoku o. Woade agba ɖe sia ɖe si ŋu dɔ wowɔna la tsi me, eye eŋu mekɔ o va se ɖe fiẽ, emegbe hafi eŋu akɔ. 33 Ke ne wo dometɔ aɖe ge dze anyinu aɖe me la, ekema nu siwo katã le eme la ŋu mekɔ o,+ eye miagbã nu la. 34 Nuɖuɖu sia nuɖuɖu, si dzi anyinu ma me tsi kɔ ɖo la ŋu mekɔ o, eye nunono sia nunono si atso nu ma me la ŋu mekɔ o. 35 Nu sia nu si dzi woƒe kukuawo ge dze la ŋu mekɔ o, eɖanye abolokpo alo mlekpui o, woagbãe. Wo ŋu mekɔ o, eye woanye nu makɔmakɔwo na mi. 36 Negbe tsidzɔƒe kple tsido siwo me tsi nɔna koe anye nu siwo ŋu kɔ, ke ame sia ame si aka asi woƒe kukua ŋu la azu ame makɔmakɔ. 37 Ne woƒe kukuawo ge dze nuku aɖe si ƒã ge wole dzi la, eŋu kɔ. 38 Ke ne wode nuku aɖe tsi, eye woƒe kukua ƒe akpa aɖe ge dze eme la, nukua ŋu mekɔ na mi o. 39 “‘Ke ne lã siwo mieɖuna la dometɔ aɖe ku la, ame sia ame si ka asi eƒe kukua ŋu la azu ame makɔmakɔ va se ɖe fiẽ.+ 40 Ame si ɖu eƒe kukua ƒe ɖe la nanya eƒe awuwo, eye eŋu mekɔ o va se ɖe fiẽ.+ Ame si kɔ eƒe kukua la nanya eƒe awuwo eye eŋu mekɔ o va se ɖe fiẽ. 41 Anyigbadzilã suesue siwo nɔa ha me la katã nye ŋunyɔnu na mi.+ Migaɖu wo o. 42 Migaɖu lã siwo katã zɔa ƒodo dzi, lã siwo katã zɔa afɔ ene dzi, alo anyigbadzilã suesue siwo nɔa ha me, eye afɔ wuwlui geɖe le wo si la o, elabena ŋunyɔnu wonye.+ 43 Migatsɔ lã siwo nɔa ha me la dometɔ aɖeke do ŋunyɔ mia ɖokuiwo* o, eye migatsɔ wo ƒo ɖi mia ɖokuiwo ahazu ame makɔmakɔwo o.+ 44 Elabena nyee nye Yehowa mia Mawu,+ mikɔ mia ɖokuiwo ŋu, eye minɔ kɔkɔe,+ elabena mele kɔkɔe.+ Eya ta migatsɔ lã siwo nɔa ha me, siwo ʋãna le anyigba dzi la, dometɔ aɖeke ƒo ɖi mia ɖokuiwo* o. 45 Elabena nyee nye Yehowa, ame si kplɔ mi tso Egipte-nyigba dzi be manye miaƒe Mawu;+ minɔ kɔkɔe,+ elabena mele kɔkɔe.+ 46 “‘Esiae nye se le lã fɔenewo, nuwɔwɔ siwo dzona, nu gbagbe* siwo katã ʋãna le tɔ me kple lã* siwo nɔa ha me le anyigba dzi la katã ŋuti, 47 ne woade vovo nu makɔmakɔ kple nu kɔkɔe dome, nu gbagbe siwo woate ŋu aɖu kple nu gbagbe siwo womaɖu o dome.’”+\n^ Alo, “anyigbadzilã.”\n^ Alo, “tsatsaboli.”\n^ Alo, “kisi.”\n^ Alo, “miaƒe luʋɔ.”


Nu Kae Nye “Nu Vɔ̃ Adre” Siwo Wua Ame—Ðe Biblia Ƒo Nu Tso Eŋua?\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Gun Haitian Creole Hausa Hebrew Hiligaynon Hindi Hungarian Iloko Indonesian Italian Japanese Kazakh Kazakh (Arabic) Kinyarwanda Kirghiz Kirundi Korean Lingala Lithuanian Luo Macedonian Malagasy Malay Malayalam Maltese Myanmar Norwegian Nzema Pangasinan Papiamento (Aruba) Papiamento (Curaçao) Polish Portuguese Portuguese (Portugal) Romanian Russian Sepedi Serbian Serbian (Roman) Setswana Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Turkish Turkmen Ukrainian Vietnamese Xhosa Yoruba Zulu\nÐe “Nu Vɔ̃ Adre” Aɖewo Li Siwo Wua Amea?\nBiblia meyɔ “nu vɔ̃ adre” aɖewo koŋ be wowua ame o. Gake Biblia fia nu be ne ame tsɔ nu vɔ̃ gãwo wɔwɔ ɖo dɔe la, esia ate ŋu awɔe be makpɔ agbe o. Le kpɔɖeŋu me, Biblia ƒo nu tso nu vɔ̃ gãwo abe gbɔdɔdɔ manɔsenu, trɔ̃subɔsubɔ, gbɔgbɔyɔyɔ, dɔmedzoedodowo, kple ahamumu ene ŋu be wonye “ŋutilã la ƒe dɔwɔwɔwo.” Eye wògblɔ kpee be: “Ame siwo wɔa nu siawo la, womanyi Mawu Fiaɖuƒe la dome o.”—Galatiatɔwo 5:19-21. *\nÐe Biblia megblɔ be ‘nu adre nye ŋunyɔ’ na Mawu oa?\nƐ̃, Biblia gblɔe. Lododowo 6:16 gblɔ be: “Nu adee Yehowa lé fui; ɛ̃, nu adree nye ŋunyɔ nɛ.” Gake menye nu adre siwo woyɔ le Lododowo 6:17-19 la ɖeɖe koe nye nu vɔ̃ siwo nyɔa ŋu na Mawu o. Ke boŋ nu siwo woyɔ le afi ma la nye nu vɔ̃ ƒe hatsotso vovovo siwo lɔ nu gbegblẽ wɔwɔ ƒomevi ɖe sia ɖe ɖe eme; abe esiwo kuna ɖe míaƒe nuƒoƒo, nuwɔna, kple nuŋububu ŋu ene. *\nNu kae nyagbɔgblɔ “nu vɔ̃ si wua ame” fia?\nBiblia gɔmeɖeɖe aɖewo zã nya sia le 1 Yohanes 5:16. Le kpɔɖeŋu me, The New American Bible ɖe egɔme be: “Nu vɔ̃ aɖe li si wua ame.” Woagate ŋu aɖe nya si gɔme woɖe be ‘nu vɔ̃ si wua ame’ la gɔme be “nu vɔ̃ si kplɔa ame yia ku me.” Vovototo kae le “nu vɔ̃ si kplɔa ame yia ku me” kple “nu vɔ̃ si mekplɔa ame yia ku me o” dome?—1 Yohanes 5:16.\nBiblia na eme kɔ ƒãa be nu vɔ̃ ɖe sia ɖe hea ku vɛ. Ke hã, woate ŋu ato Yesu Kristo ƒe tafevɔsaa dzi aɖe mí tso nu vɔ̃ kple ku si me. (Romatɔwo 5:12; 6:23) Eya ta “nu vɔ̃ si kplɔa ame yia ku me” nye nu vɔ̃ si womate ŋu anɔ te ɖe Kristo ƒe tafea dzi atsɔ ake ame o. Woate ŋu agblɔ tso ame si ɖoe koŋ tsɔ nu vɔ̃ wɔwɔ ɖo dɔe, eye wogbe be yematrɔ yeƒe nɔnɔme alo agbenɔnɔ gbeɖe o la ŋu be ele nu vɔ̃ si kplɔa ame yia ku me wɔm. Biblia gagblɔ hã be ne ame wɔ nu vɔ̃ sia ƒomevi la “womatsɔe akee o.”—Mateo 12:31; Luka 12:10.\nAfi kae nu vɔ̃ adre siwo wua ame ƒe nyaa dzɔ tso?\nLe gɔmedzedzea me la, nu vɔ̃ gã enyi aɖewo koŋ mee woɖe “nu vɔ̃ adre siwo wua ame” la tsoe. Vivimenyawo ŋuti nunyala Evagrius Ponticus ye ɖe nu vɔ̃ enyi siawo ɖe go zi gbãtɔ le ƒe alafa enelia Kristotɔwo Ŋɔli, eye emegbe mawusubɔsubɔ ƒe saɖeagaxɔmenɔla John Cassian hã va ŋlɔ nu tso eŋu. Le ƒe alafa adelia me la, Papa Gregory Gbãtɔ trɔ nu vɔ̃ enyi siwo ŋu aƒetɔ Cassian ŋlɔ nu tsoe la wòzu nu vɔ̃ gã adre, alo nu vɔ̃ adre siwo wua ame, eye esia va zu Katolikohaa ƒe nufiafia vevi aɖe. Nu vɔ̃ adre siawoe nye: dada, ŋukeklẽ, gbɔdɔdɔ ƒe dzodzro vɔ̃, ŋubiã, nu tsu ɖuɖu, dɔmedzoedodo, kple kuviawɔwɔ. Papa Gregory bu nu vɔ̃ siawo be wo mee nu vɔ̃ bubu geɖewo dona tsoe, eya tae wòyɔ wo be nu vɔ̃ gãwo ɖo.\n^ mm. 3 Menye nu vɔ̃ 15 siwo woyɔ le Galatiatɔwo 5:19-21 la ɖeɖe koe nye nu vɔ̃ gãwo o, elabena esi Biblia yɔ wo vɔ la, egblɔ kpee be “kple nu siawo tɔgbi.” Esia bia be nuxlẽlaa nazã eƒe nugɔmesese atsɔ ade dzesi nu vɔ̃ siwo le abe ‘esiawo tɔgbi’ ene.\n^ mm. 5 Lododowo 6:16 nye Hebrigbe me adagana siwo me wozãa xexlẽdzesi eve le hetsɔa evelia tea gbe ɖe gbãtɔ dzi la ƒe kpɔɖeŋu ɖeka ko. Wozãa adagana siawo ƒomevi le Ŋɔŋlɔawo me zi geɖe.—Hiob 5:19; Lododowo 30:15, 18, 21.\n“Wotsɔ Wò Nu Vɔ̃wo Ke Wò”\nAleke Yesu ɖee fia be ƒomedodo le nu vɔ̃ kple dɔléle dome?


Gazazã Nyuie Kple Ƒomea Ƒe Ganyawo Gbɔ Kpɔkpɔ | Ƒome Ƒe Dzidzɔkpɔkpɔ\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Hebrew Hiligaynon Hindi Hungarian Icelandic Igbo Iloko Indonesian Italian Japanese Korean Lithuanian Macedonian Malagasy Malayalam Myanmar Norwegian Ossetian Persian Polish Portuguese Rarotongan Romanian Russian Samoan Sepedi Serbian Setswana Silozi Sinhala Slovak Slovenian Solomon Islands Pidgin Spanish Sranantongo Swahili Swedish Tagalog Tatar Telugu Thai Tiv Tsonga Turkish Ukrainian Vietnamese Xhosa Zulu\nSrɔ̃ŋutsua gblɔ be: “Ewɔ nam be srɔ̃nye, Laura, * zãa ga ɖe numaɖinuwo—nu siwo mebu be womehiã o—ŋu ene. Edze abe mete ŋu léa be na ga o ene. Esia va zua taɖui ne hiahiã aɖewo va tu mí le vo me. Megblɔna zi geɖe be ne ga vi aɖe ɖo srɔ̃nye ƒe asi me la, azã wo katã.”\nSrɔ̃nyɔnua gblɔ be: “Anɔ eme be nyemete ŋu dzraa ga geɖe ɖo o ya, gake nye aƒetɔ menya ale si gbegbe nuwo—nuɖuɖu, xɔmedzraɖonuwo, kple nuzazã kpotokpotoewo—xɔ asii o, eye nyee nɔa aƒea me zi geɖe wu. Menya nu siwo hiã mí, eye meƒlea wo nenye be esia ahe ganyawo ŋuti masɔmasɔwo vɛ hã.”\nGANYAWO ŋuti masɔmasɔwo ate ŋu anye kuxi sesẽ siwo gbɔ srɔ̃tɔwo mete ŋu kpɔna le tufafa me o la dometɔ ɖeka. Mewɔ nuku o be eyae nye nu si dea dzre srɔ̃tɔwo dome zi geɖe wu.\nNuteɖeamedzi, dzrehehe, seselelãme, kple gbɔgbɔ me kuxiwo gɔ̃ hã, ate ŋu aɖe fu na srɔ̃tɔ siwo si ganyawo ŋuti nukpɔsusu nyuitɔ mele o. (1 Timoteo 6:9, 10) Eva zua dzizizi na dzila siwo mete ŋu wɔa ɖoɖo ɖe gazazã ŋu nyuie o la be woawɔ dɔ wu ale si dze, si awɔe be womate ŋu anɔ woawo ŋutɔwo kple wo viwo ƒe seselelãme kple gbɔgbɔ me nuhiahiãwo gbɔ kpɔm nyuie o. Woƒe nuwɔna wɔnɛ be wo viwo hã va tsia dzi ɖe ga ŋu wògbɔa eme.\nBiblia gblɔ be: ‘Ga doa vɔvɔli.’ (Nyagblɔla 7:12) Gake ne èsrɔ̃ ale si nàwɔ ɖoɖo ɖe gazazã ŋu kple ale si nàƒo nu tso eŋu na srɔ̃wò ko hafi ga ate ŋu ado vɔvɔli ɖe miaƒe srɔ̃ɖeɖea kple ƒomea dzi. * Le nyateƒe me la, le esi teƒe be ga nahe dzre ade srɔ̃tɔwo dome la, ele be dzeɖoɖo tso ganyawo ŋu nana woƒe kadodoa me nagasẽ ɖe edzi boŋ.\nGake nu ka tae ganyawo hea kuxi geɖewo vaa srɔ̃ɖeɖe me? Nu kawoe nàte ŋu awɔ be miaƒe ganyawo ŋuti numedzodzrowo nagade dzre mia dome o?\nNu Kawoe Nyea Kuxiawo?\nZi geɖe la, menye gaa ŋutɔ gbɔe ganyawo ŋuti masɔmasɔwo tsona o, ke boŋ makamakaɖeamedzi kple vɔvɔ̃ gbɔe wòtsona. Le kpɔɖeŋu me, ne srɔ̃ŋutsu biana be ye srɔ̃ nabu akɔnta na ye tso gakui ɖe sia ɖe si wòzãna ŋu la, ke le nyateƒe me la, nu si fiam wòlee nye be yemeka ɖe edzi be ye srɔ̃ ate ŋu akpɔ ƒomea ƒe gazazãwo gbɔ nyuie o. Ne srɔ̃nyɔnu aɖe toa nyatoƒoe be ye srɔ̃ medzraa ga ɖo o la, ke ɖe wòanya nɔ vɔvɔ̃m be yewoava xaxa ne kuxi sesẽ aɖe do mo ɖa.\nNu bubu aɖe hã li si nyea kuxi na srɔ̃tɔwo—ƒome siwo me wotso. Matthew, si ɖe srɔ̃ ƒe enyie nye esia la gblɔ be: “Ƒome si me wozãa ga le nyuie mee srɔ̃nye tso. Vɔvɔ̃ si nɔa menye la meɖea fu na eya o. Fofonye nye ahanoxe eye wònoa sigaret eteƒe mekɔ o; dɔ hã ge le esi hena ɣeyiɣi didi aɖe. Zi geɖe la, nuhiahiã veviwo menɔa mía si o, eye mevɔ̃na ŋutɔ be míava zu fenyilawo. Ɣeaɖewoɣi la, vɔvɔ̃ sia nana be nyemewɔa nu ɖe srɔ̃nye ŋu ameŋububutɔe le ganyawo gome o.” Eɖanye nu ka ke gbɔe miaƒe ganyawo ŋuti masɔmasɔwo tsona o, aleke miate ŋu azã ga nyuie bene wòalé miaƒe srɔ̃ɖeɖea ɖe te, ke menye be wòanye nu si anɔ masɔmasɔwo hem vɛ o?\nNu Vevi Ene Siwo Nana Wokpɔa Dzidzedze\nMenye gaŋutiɖaŋuɖogbalẽe Biblia nye o. Gake aɖaŋuɖoɖo nyuiwo le eme si akpe ɖe srɔ̃tɔwo ŋu be woaƒo asa na ganyawo ŋuti masɔmasɔwo. Ðe manyo be nàtsɔ Biblia ƒe aɖaŋuɖoɖo siwo gbɔna la ade dɔwɔwɔ me oa?\n1. Misrɔ̃ ale si miaƒo nu tso ga ŋu le tufafa me.\n“Nunya le ame siwo léa nya kpɔ kple wo nɔewo la si.” (Lododowo 13:10, NW) Ðewohĩ le hehe si nèxɔ ta la, asesẽ na wò be nàbia ame bubuwo ƒe nukpɔsusu, vevietɔ srɔ̃wò tɔ, le ale si nàzã gae ŋu. Ke hã, nunya anɔ eme be nàsrɔ̃ ale si miaɖo dze tso nya vevi sia ŋui. Le kpɔɖeŋu me, nu ka tae màɖe nu me na srɔ̃wò le ale si nèbu be ye dzilawo ƒe nɔnɔme ɖe ga ŋu anya kpɔ ŋusẽ ɖe ye dzii ŋu o? Anyo hã be nàdze agbagba ade dzesi ale si hehe si srɔ̃wò xɔ la kpɔ ŋusẽ ɖe eƒe nɔnɔme dzii.\nMahiã be mialala ʋuu ganyawo ŋuti masɔmasɔwo nado mo ɖa hafi miaɖo dze tso ganyawo ŋu o. Biblia ŋlɔla aɖe bia kpɔ be: “Ne ame eve be, yewoazɔ mɔ la, ɖe womeɖoa gbe ɖi hafi oa?” (Amos 3:3) Aleke miate ŋu awɔ gɔmeɖose sia ŋu dɔe? Ne mieɖo ɣeyiɣi aɖe ɖi koŋ hena dzeɖoɖo tso ganyawo ŋu la, ate ŋu axe mɔ na masɔmasɔ siwo nugɔmemasemase na ame nɔewo hena vanɛ.\nTE MƆNU SIA KPƆ: Miɖo ɣeyiɣi aɖe ɖi koŋ hena ƒomea ƒe ganyawo me dzodzro edziedzi. Ate ŋu anye ɣleti ɖe sia ɖe ƒe ŋkeke gbãtɔ, alo le kwasiɖa ɖe sia ɖe ƒe ŋkeke aɖe koŋ dzi. Dzeɖoɖoa megadidi o, ate ŋu axɔ miniti 15 alo esi made nenema o. Mitia ɣeyiɣi si mi ame evea miate ŋu aɖe dzi ɖi. Miɖoe be yewomadzro ganyawo me le ɣeyiɣi aɖewo, abe nuɖuɣi alo ne miele ɖiɖim ɖe eme kple ɖeviawo ɖekae ene, me o.\n2. Milɔ̃ ɖe nukpɔsusu si anɔ mia si ku ɖe fetu siwo miexɔna ŋu la dzi.\n“Ame sia ame nedi be yeade bubu ye nɔvi ŋu gbã.” (Romatɔwo 12:10) Ne wò ɖeka koe hea ga vaa aƒea me la, àte ŋu ade bubu srɔ̃wò ŋu to ale si màbu wò fetu be enye ye ɖeka ko tɔ o, ke boŋ abe ƒomea ƒe ga ene me.—1 Timoteo 5:8.\nNe dɔwɔɖui le mi ame evea siaa si la, miate ŋu ade bubu mia nɔewo ŋu to ale si mia dometɔ ɖe sia ɖe aʋu go ga si wòkpɔna kple gazazã ɖedzesi siwo wòwɔna la ŋu nya na nɔvia me. Ne mieɣla nu siawo ɖe mia nɔewo la, ahe makamaka ɖe mia nɔewo dzi vɛ, eye wòagblẽ nu le miaƒe srɔ̃ɖeɖea ŋu. Mahiã kokoko be miagblɔ gakui ɖe sia ɖe si miazã la na mia nɔewo ya o. Gake ne mieƒoa nu tso gazazã ɖedzesiwo ŋu na mia nɔewo la, miaɖee afia be yewodea bubu yewo nɔewo ƒe nukpɔsusu ŋu.\nTE MƆNU SIA KPƆ: Milɔ̃ ɖe ga home si mia dometɔ ɖe sia ɖe ate ŋu azã esi magblɔe na nɔvia hafi o la dzi. Gblɔe na srɔ̃wò ɣesiaɣi hafi nàzã ga home aɖe si wu esi dzi mielɔ̃ ɖo.\n3. Miŋlɔ miaƒe gaŋutiɖoɖowo ɖi.\n“Veviedola ƒe tameɖoɖo hea viɖe vɛ.” (Lododowo 21:5) Mɔ siwo dzi nàto awɔ ɖoɖo ɖe etsɔme ŋu ahana viɖe nanɔ wò agbagbadzedzewo ŋu la dometɔ ɖekae nye ɖoɖowɔwɔ ɖe ƒomea ƒe gazazã ŋu. Nina, si ɖe srɔ̃ ƒe atɔ̃ ye nye esia la gblɔ be: “Ga si ame kpɔna kple ale si wòzãnɛ la ŋɔŋlɔ ɖe pepa dzi ɖea vi geɖe ŋutɔ. Nuŋlɔɖiawo nana wònɔa bɔbɔe be nànya ale si nuwo le yiyim ŋutɔŋutɔ.”\nMehiã be ɖoɖo si miawɔ ɖe gazazã ŋu la nanɔ kpaɖii o. Darren, si ɖe srɔ̃ ƒe 26 enye esia, eye viŋutsuvi eve le esi la gblɔ be: “Gbã la, míezãa lɛtakotokuwo. Míetsɔa ga siwo míazã ɖe nu vovovowo ŋu le kwasiɖaa me la dea lɛtakotoku vovovowo me. Le kpɔɖeŋu me, nuɖuɖu, modzakaɖeɖe, kple ɖakpakpa gɔ̃ hã, ƒe kotokuwo li. Ne kotoku aɖe me ga vɔ la, míeɖenɛ le bubu me zãna, gake míekpɔa egbɔ godoo be míeɖoe eteƒe kaba ale si míate ŋui.” Ne gaxegbalẽvi alo Internet dzie nètona xea fewo la, egale vevie ŋutɔ be ɖoɖo aɖe koŋ nanɔ asiwò nàtsɔ anɔ ŋku lém ɖe wò gazazãwo ŋu nyuie.\nTE MƆNU SIA KPƆ: Miŋlɔ ga home siwo miezãna ɖe nanewo koŋ ŋu ɖaa la ɖi. Milɔ̃ ɖe ga si sua mia si ƒe agbɔsɔsɔ si mianɔ dzadzram ɖo la dzi. Emegbe miŋlɔ gazazã siwo ƒe home trɔna la ɖi, abe esiwo miezãna ɖe nuɖuɖu, tsi, akaɖi, kple telefon fewo ŋu ene. Azɔ miŋlɔ gazazã siwo miewɔna la ɖi, eye mialé ŋku ɖe eŋu le ɣleti geɖe megbe. Ne miekpɔe be ehiã ko la, miwɔ asitɔtrɔ le ale si mienɔa agbee ŋu bene miagadze fe me o.\n4. Milɔ̃ ɖe akpa si ame sia ame awɔ la dzi.\n“Ne ame le eve la, enyo wu ame ɖeka, elabena woakpɔ fetu nyui ɖe woƒe agbagbadzedzewo ta.” (Nyagblɔla 4:9, 10) Le ƒome aɖewo me la, srɔ̃ŋutsuae kpɔa ganyawo gbɔ. Le bubuwo me la, srɔ̃nyɔnua tea ŋu wɔnɛ. (Lododowo 31:10-28) Gake srɔ̃tɔ geɖewo tiae be yewoama agbanɔamedzi sia atsɔ. Mario, si ɖe srɔ̃ ƒe 21 ye nye esia, gblɔ be: “Nye aƒenɔ xea tsi, akaɖi, kple nu suesuesue bubuwo ƒe fe. Eye nye hã mexea xɔfe, adzɔwo, kple fe gã bubuwo. Míeƒoa nu tso fe siawo xexe ŋu na mía nɔewo hewɔa nu aduadu.” Mɔnu ka kee mietia be yewoazã o, ele vevie be miawɔ nu aduadu.\nTE MƆNU SIA KPƆ: Mia dometɔ ɖe sia ɖe ƒe ŋutetewo kple gbɔdzɔgbɔdzɔwo nanɔ susu me na mi miawɔ nyametsotso le agbanɔamedzi si ame sia ame ate ŋu atsɔ la ŋu. Migbugbɔ lé ŋku ɖe ɖoɖo sia ŋu le ɣleti aɖewo megbe. Milɔ̃ faa miawɔ asitɔtrɔ siwo hiã. Be miakpɔ ŋudzedze ɖe akpa si mia dometɔ ɖe sia ɖe wɔna ŋu la, miate ŋu anɔ gazazã si kpɔ mia nɔewo ŋkume la ɖɔlim.\nTaɖodzinu Si Koŋ Gbɔ Wòle Be Ganyawo Ŋuti Numedzodzrowo Naɖo\nMele be miaƒe ganyawo ŋuti numedzodzrowo nana miaƒe lɔlɔ̃ na mia nɔewo nayi to o. Leah, si ɖe srɔ̃ ƒe atɔ̃e nye esia la kpɔ nya sia ƒe nyateƒenyenye dze sii. Egblɔ be: “Mía kple srɔ̃nye míesrɔ̃ ale si míaƒo nu tso ganyawo ŋu faa anukwareɖiɖitɔe. Esia wɔe be fifia la, míewɔa nu aduadu, eye míaƒe lɔlɔ̃ na mía nɔewo me gasẽ ɖe edzi.”\nNe srɔ̃tɔwo ƒo nu tso ale si woazã woƒe gawoe ŋu la, wonyaa nu tso wo nɔewo ƒe mɔkpɔkpɔ kple didiwo ŋu, eye woɖenɛ fiana be yewodi be srɔ̃ɖeɖea nali ke. Ne wogblɔnɛ na wo nɔewo hafi ƒlea nu siwo xɔ asi ŋutɔ la, ke wole bubu dem wo nɔewo ƒe nukpɔsusu kple seselelãmewo ŋu. Ne woɖe mɔ wo dometɔ ɖe sia ɖe zãa ga home aɖe si mahiã be wòagblɔe na nɔvia hafi o la, woɖenɛ fiana be yewoka ɖe yewo nɔewo dzi. Nu vevi siawoe dzena le srɔ̃ɖeɖe si me lɔlɔ̃ le vavã la ŋu. Ðikeke mele eme o be nana be lɔlɔ̃ nanɔ srɔ̃ɖeɖea me xɔ asi sãsãsã wu ga; ekema nu ka tae mianɔ dzre wɔm ɖe ga ta?\n^ mm. 7 Biblia gblɔ be “ŋutsue nye ta na srɔ̃a,” eya ta eya koŋ ƒe agbanɔamedzie wònye be wòawɔ ɖoɖo ɖe ale si ƒomea azã gae ŋu, eye be wòawɔ nu ɖe srɔ̃a ŋu le lɔlɔ̃ me ɖokuitɔmadimaditɔe.—Efesotɔwo 5:23, 25.\nƔekaɣie nye zi mamlɛtɔ míeɖo dze tso ganyawo ŋu le tomefafa me?\nNu kae mate ŋu agblɔ alo awɔ, si aɖe ŋudzedzekpɔkpɔ afia ɖe gakpekpeɖeŋu si srɔ̃nye nana le ƒomea me la ŋu?\nƉoe Ɖe Amewo Ɖoe Ɖe Amewo Gazazã Nyuie\nw09 8/1 axa 10-12


Nyaɖeɖefia 5 | Biblia Le Internet Dzi | Xexe Yeye Gɔmeɖeɖe (1984)\n5 Eye mekpɔ Ame si bɔbɔ nɔ fiazikpui la dzi wòlé agbalẽ xatsaxatsa aɖe, si me kple egodo siaa woŋlɔ nu ɖo, eye wotsɔ nutrenu adre tre enu sesĩe la, ɖe eƒe nuɖusi. 2 Eye mekpɔ mawudɔla sesẽ aɖe wòtsɔ gbe gã aɖe le gbeƒã ɖem be: “Ame kae dze aʋu agbalẽ xatsaxatsa la, eye wòaɖe eƒe nutrenuawo ɖa?” 3 Gake ame ɖeka teti hã menɔ dziƒo alo anyigba dzi alo anyigba te, si ate ŋu aʋu agbalẽ xatsaxatsa la alo akpɔ eme o. 4 Eye mefa avi ʋuu, elabena womekpɔ ame aɖeke, si dze aʋu agbalẽ xatsaxatsa la alo akpɔ eme o. 5 Gake ametsitsiawo dometɔ ɖeka gblɔ nam be: “Dzudzɔ avia. Kpɔ ɖa! Dzata si tso Yuda toa me, ame si nye David ƒe ke la, ɖu dzi be wòaʋu agbalẽ xatsaxatsa la kple eƒe nutrenu adreawo.” 6 Eye le fiazikpui la kple nu gbagbe eneawo titina kple ametsitsiawo titina la, mekpɔ alẽvi aɖe le tsitre ɖi, abe ɖe wowui kpɔ ene, eye dzo adre kple ŋku adre li nɛ; ŋku siawo tsi tsitre ɖi na Mawu ƒe gbɔgbɔ adreawo, siwo wodɔ ɖo ɖe anyigba blibo la katã dzi la. 7 Eye wòyi, eye enumake wòxɔ agbalẽ xatsaxatsa la le Ame si bɔbɔ nɔ fiazikpui la dzi la ƒe nuɖusi me. 8 Eye esi Alẽvi la xɔ agbalẽ xatsaxatsaa la, nu gbagbe eneawo kple ametsitsi blaeve vɔ eneawo bɔbɔ ɖe eŋkume, eye kasaŋku kple sikagba siwo yɔ fũu kple atike ʋeʋĩ la, nɔ wo dometɔ ɖe sia ɖe si, eye atike ʋeʋĩ la tsi tsitre ɖi na ame kɔkɔewo ƒe gbedodoɖawo. 9 Eye wodzi ha yeye aɖe gblɔ be: “Wòe dze be nàxɔ agbalẽ xatsaxatsa la, eye nàɖe eƒe nutrenuawo ɖa, elabena wowu wò, eye nètsɔ wò ʋu ƒle amewo tso to sia to kple gbegbɔgblɔ sia gbegbɔgblɔ kple ame ƒomeviwo katã kple dukɔ sia dukɔ me na Mawu, 10 eye nèwɔ wo wonye fiaɖuƒe kple nunɔlawo na mía Mawu la, eye woaɖu fia ɖe anyigba la dzi.” 11 Eye mekpɔ, eye mese mawudɔla geɖe, siwo ƒo xlã fiazikpui la kple nu gbagbeawo kpakple ametsitsiawo, ƒe gbe, eye woƒe xexlẽme nye akpe ewo teƒe akpe ewo kpakple akpe teƒe akpewo, 12 eye wotsɔ gbe gã aɖe nɔ gbɔgblɔm be: “Alẽvi si wowu la dze, be wòaxɔ ŋusẽ kple kesinɔnu kple nunya kple ŋutete kple bubu kple ŋutikɔkɔe kpakple yayra.” 13 Eye nuwɔwɔ sia nuwɔwɔ si le dziƒo kple anyigba dzi kple anyigba te kple atsiaƒu dzi, kpakple nu siwo katã le wo me la, mese wonɔ gbɔgblɔm be: “Ame si bɔbɔ nɔ anyi ɖe fiazikpui la dzi kple Alẽvi la tɔ nanye yayra kple bubu kple ŋutikɔkɔe kple ŋusẽ gã tso mavɔ me yi mavɔ me.” 14 Eye nu gbagbe eneawo xɔ edzi nɔ gbɔgblɔm be: “Amen!” Eye ametsitsiawo bɔbɔ de ta agu.


Aron Ƒe Atikplɔ Ƒo Se | Biblia Me Ŋutinya\nGBE BUBU Acholi Afrikaans Albanian Amerika Tokunɔgbe Arabic Argentina Tokunɔgbe Armenian Armenian (West) Assamese Ateso Australia Tokunɔgbe Aymara Azerbaijani Azerbaijani (Cyrillic) Bambara Baoule Bicol Bislama Britain Tokunɔgbe Bulgarian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cinyanja Colombia Tokunɔgbe Costa Rica Tokunɔgbe Croatian Czech Czech Republic Tokunɔgbe Dangme Danish Drehu Dutch Ecuador Tokunɔgbe Efik Estonia Tokunɔgbe Estonian Eŋlisi Eʋegbe Faroese Fijian Finland Tokunɔgbe Finnish France Tokunɔgbe Franse Ga Garifuna Georgian German Greek Greenlandic Guarani Gun Guna Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Hungary Tokunɔgbe Icelandic Igbo Iloko Indonesian Isoko Italian Japan Tokunɔgbe Japanese Jula Kabardin-Cherkess Kabiye Kabyle Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kongo Korean Krio Kwangali Kwanyama Lamba Laotian Latvian Lhukonzo Lingala Lithuanian Low German Luganda Lugbara Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mexico Tokunɔgbe Miskito Mixe Mixtec (Guerrero) Mizo Mongolian Moore Myanmar Nahuatl (Guerrero) Nahuatl (Northern Puebla) Ndebele Ndonga Nepali Netherlands Tokunɔgbe Ngabere Nicaragua Tokunɔgbe Niuean Norwegian Nuer Nyaneka Nyungwe Nzema Oromo Ossetian Otomi (Mezquital Valley) Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Polish Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Runyankore Russia Tokunɔgbe Russian Rutoro Samoan Sango Sena Sepedi Serbian Sesotho (Lesotho) Setswana Seychelles Creole Shona Sidama Sinhala Slovak Slovenian Solomon Islands Pidgin Spain Tokunɔgbe Spanish Sranantongo Swahili Swati Swedish Tagalog Tajiki Tamil Tankarana Tarascan Tatar Telugu Tetun Dili Thai Tiv Tlapanec Tojolabal Tok Pisin Tongan Totonac Tshwa Tsonga Turkish Turkmen (Cyrillic) Twi Tzeltal Tzotzil Uighur (Arabic) Ukrainian Umbundu Venda Venezuela Tokunɔgbe Vezo Vietnamese Wallisian Waray-Waray Wayuunaiki Welsh Wolaita Wolof Xhosa Yoruba Zapotec (Isthmus) Zapotec (Lachiguiri) Zulu\nAron Ƒe Atikplɔ Ƒo Se\nKPƆ seƒoƒo kple atiku ɖiɖi, siwo to ɖe atikplɔ alo ati sia ŋuti la ɖa. Esiae nye Aron ƒe atikplɔ. Seƒoƒoawo kple atiku ɖiɖi la to ɖe Aron ƒe atikplɔa ŋuti le zã ɖeka ko me! Na míakpɔ nusitae la ɖa.\nƔeyiɣi ʋɛ aɖee nye esia esime Israel-viwo le tsatsam le gbeadzi. Wo dometɔ aɖewo mesusu be Mose nanye kplɔla alo Aron nanye nunɔlagã o. Korax nye amesiawo dometɔ ɖeka; nenema kee nye Datan, Abiram, kple ameawo ƒe ŋgɔnɔla 250. Amesiawo katã va gblɔ na Mose be: ‘Nukatae nèdo ɖokuiwò ɖe dzi ɖe mía nu?’\nMose gblɔ na Korax kple eyomedzelawo be: ‘Ne ŋu ke ŋdi la, mitsɔ dzoɖenuwo, eye miatsɔ dzudzɔdonuwo ɖe eme vɛ. Ne miava Yehowa ƒe agbadɔ la gbɔ. Míele amesi Yehowa tia la kpɔ ge.’\nEsi ŋu ke la, Korax kple eyomedzela 250 la va agbadɔ la gbɔ. Ame geɖe, siwo de amesiawo dzi la hã va. Yehowa do dɔmedzoe ŋutɔ. Mose gblɔ be: ‘Mite ɖa le ame vɔ̃ɖi siawo ƒe agbadɔ gbɔ. Migade asi woƒe naneke ŋuti o.’ Ameawo ɖo to, eye wote ɖe megbe tso Korax, Datan kple Abiram ƒe agbadɔwo gbɔ.\nEmegbe Mose gblɔ be: ‘Esia ana mianya amesi Yehowa tia. Anyigba ake nu ami ame vɔ̃ɖi siawo.’\nEsi Mose ƒo nu vɔ teti ko la, anyigba ke nu. Korax, Datan kple Abiram, kple amesiwo kpe ɖe wo ŋu la ƒe agbadɔ kple nunɔamesiwo ɖo do, eye anyigba la mia nu ɖe wo dzi. Esi ameawo se amesiwo le do ɖom la ƒe ɣlidodowo la, wodo ɣli be: ‘Misi! Anyigba la ava mi míawo hã!’\nKorax kple eyomedzela 250 la gale tsitre ɖe agbadɔ la nu ko. Eyata Yehowa dɔ dzo ɖa, eye wòfia wo katã. Emegbe Yehowa gblɔ na Aron ƒe vi Eleazar be wòatsɔ amesiwo ku la ƒe dzoɖenuawo ahaƒoe gbadzɛ be woafa ɖe vɔsamlekpui la ŋu. Vɔsamlekpui ƒe nutsyɔnu sia anye nuxɔxlɔ̃ na Israel-viwo be Aron kple viawo ɖeɖekoe kpɔ mɔ asubɔ abe nunɔlawo ene na Yehowa.\nGake Yehowa di be wòadze ƒã be Aron kple viawoe yetia be woanye nunɔlawo. Eyata egblɔ na Mose be: ‘Na Israel-ƒome ɖesiaɖe ƒe amegã natsɔ eƒe atikplɔ vɛ. Le Lewi-ƒomea me la, na Aron natsɔ eƒe atikplɔ vɛ. Eye nàda atikplɔ siawo dometɔ ɖesiaɖe ɖe takpexɔ la me le nubablaɖaka la ŋkume. Amesi metia be wòanye nunɔla la ƒe atikplɔ aƒo se.’\nEsi Mose ɖakpɔ wo le ŋdi la, kpɔ ɖa, seƒoƒo kple kutsetse ɖiɖi siawo to ɖe Aron ƒe atikplɔ la dzi! Eyata fifia èkpɔ nusitae Yehowa na Aron ƒe atikplɔ la ƒo sea?\nMose IV 16:1–17:14, 16-26; 26:10.\nBIBLIAMEMEWO ŊUTI GBALẼVIWO\nAron Ƒe Biblia Ŋuti Gbalẽvi\nNu ka tae womeɖe mɔ nɛ wòyi Ŋugbedodonyigba dzi o?


2 Korintotɔwo 8 | Biblia Le Internet Dzi | Xexe Yeye Gɔmeɖeɖe\n2 Korintotɔwo 8:1-24\nNudzɔdzɔ na Yudea Kristotɔwo (1-15)\nWodɔ Tito ɖe Korinto (16-24)\n8 Ke nɔviwo, míedi be míana mianya ale si Mawu ve hame siwo le Makedonia la nui.+ 2 Esi wonɔ dodokpɔ gã si me wokpe fu le vevie me tom la, wotsɔ dzidzɔ manyagblɔ na nu faa togbɔ be woda ahe ŋutɔ hã, si wɔe be woƒe dɔmenyonyo la ɖe dzesi. 3 Elabena wowɔ esia le woƒe ŋutete nu,+ ɛ̃, mele ɖase ɖim be, wowɔe wògbɔ woƒe ŋutete ŋu gɔ̃ hã,+ 4 esi wotso le wo ɖokui si ɖe kuku na mí vevie be míana mɔnukpɔkpɔ yewo yewoana nu dɔmenyotɔe, eye yewoakpɔ gome le kpekpeɖeŋunana ƒe subɔsubɔdɔ si wɔm wole na ame kɔkɔewo la me.+ 5 Eye menye ale si míekpɔ mɔ nɛ la ɖeɖe ko o, ke boŋ wotsɔ wo ɖokuiwo na Aƒetɔ la gbã, kple míawo hã to Mawu ƒe lɔlɔ̃nu me. 6 Esia ta míede dzi ƒo na Tito+ be, esi wònye eyae dze dɔ sia gɔme le mia dome ta la, eya ke nawu miaƒe dɔmenyonunana la nu ƒoƒo ƒu nu. 7 Ke ale si miegba go le nuwo katã me, le xɔse kple nya kple sidzedze kple veviedodo katã kpakple lɔlɔ̃ si míeɖe fia mi me la, migba go hã le dɔmenyonunana sia me.+ 8 Nyemele egblɔm abe se demee mele na mi ene o, ke boŋ be mianya ale si ame bubuwo le vevie dom nu, eye be mado miaƒe lɔlɔ̃ ƒe vavãnyenye akpɔ. 9 Elabena mienya mía Aƒetɔ Yesu Kristo ƒe amenuveve la be, togbɔ be kesinɔtɔ wònye hã la, eva zu ame dahe le mia ta,+ ale be miato eƒe ahedada me azu kesinɔtɔwo. 10 Eye mele susu aɖe dom ɖa le esia ŋu:+ Esia aɖe vi na mi, elabena ƒe ɖekae nye esia la, menye ɖe miedze dɔ sia wɔwɔ gɔme ko o, ke didia nɔ mia me hã ɖe ewɔwɔ ŋu. 11 Ke azɔ la, miwu nu si gɔme miedze la nu, ale be ale si ko ewɔwɔ ƒe didia le mia me vevie la, miawu enu hã le nu siwo le mia si la nu. 12 Elabena ne didia nya li ko la, wokpɔa ŋudzedze ɖe eŋu le nu si le ame si la nu,+ menye le nu si mele ame si o la nu o. 13 Nyemedi be wòanɔ bɔbɔe na ame bubuwo, gake wòasesẽ na miawo ya o; 14 ke boŋ be nuwo nasɔ pɛ, eye miaƒe nu siwo gbɔ edzi fifia la, nakpɔ woƒe hiahiã gbɔ na wo, ale be woawo hã ƒe nu siwo gbɔ edzi la, nakpɔ nu siwo hiã mi la gbɔ, ne nuwo nada asɔ. 15 Abe ale si woŋlɔe ɖi ene be: “Ame si si geɖe le la mekpɔe wògbɔ edzi o, eye ame si si nu ʋɛ le la tɔ mele ʋɛ akpa o.”+ 16 Ke woada akpe na Mawu be wòdee Tito hã ƒe dzi me be wòado vevie nu nenema ke ɖe mia ta;+ 17 elabena le nyateƒe me la, ewɔ nu abe ale si míede dzi ƒo nɛ ene, ke esi wònye eƒe didi vevie xoxo ta la, etso le eɖokui si dze mɔ gbɔna mia gbɔ. 18 Ke míele nɔviŋutsu aɖe, si wokafuna le hameawo katã me le nya nyuia ta la, dɔm ɖa kpe ɖe eŋu. 19 Menye ema ɖeɖe koe o, ke boŋ hameawo tiae hã be wòanye míaƒe mɔzɔhati esi míele dɔmenyonunana ƒe dɔ sia ŋu nyawo gbɔ kpɔm hena Aƒetɔ la ƒe ŋutikɔkɔe, ne wòaɖee afia be míele klalo be míana kpekpeɖeŋu. 20 Ale be ame aɖeke nagakpɔ vodada le mía ŋu le lɔlɔ̃nu faa nunana gbogbo sia ŋuti dɔwɔwɔ me o.+ 21 Elabena ‘míekpɔa nuwo katã gbɔ le anukwareɖiɖi me, menye le Yehowa* ŋkume ɖeɖe ko o, ke le amegbetɔwo ŋkume hã.’+ 22 Azɔ hã, míele mía nɔvi si míedo kpɔ enuenu, eye míekpɔe be edoa vevie nu le nu geɖewo me la dɔm kpe ɖe wo ŋu, eye azɔ egale vevie dom nu wu le ale si gbegbe wòka ɖe mia dzii la ta. 23 Ke ne ame aɖe bia nya tso Tito ŋu la, nye zɔhɛ kple hadɔwɔlae wònye le miaƒe nyonyo ta; alo ne ame aɖe bia nya tso mía nɔviŋutsuawo ŋu la, hameawo ƒe apostolowo kple Kristo ƒe ŋutikɔkɔe wonye. 24 Eya ta miɖe miaƒe lɔlɔ̃ fia wo+ eye miana hameawo nakpɔ nu si ta míetsɔa mi ƒoa adegbee ɖo.\n2 Korintotɔwo 8


Afi Si Nàkpɔ Kpekpeɖeŋu Le Be Nàse Biblia Gɔme\nGBE BUBU Acholi Afrikaans Albanian Amharic Arabic Armenian Armenian (West) Aukan Aymara Baoule Batak (Toba) Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chinagbe (Wu Shanghai) Chinese (Sichuanese) Chitonga Chitumbuka Chiyao Chokwe Chol Cibemba Cinyanja Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Guarani Haitian Creole Hausa Hebrew Hiligaynon Hiri Motu Hmong (Ɣi) Hungarian Iban Igbo Iloko Indonesian Isoko Italian Japanese Javanese Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Lamba Lhukonzo Lingala Lithuanian Luganda Lunda Luo Luvale Macedonian Malagasy Mambwe-Lungu Maya Mazatec (Huautla) Mizo Moore Myanmar Nahuatl (Guerrero) Nahuatl (Huasteca) Ndau Ndebele (Zimbabwe) Ngabere Niuean Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidzin (Kamerun) Polish Portuguese Quechua (Bolivia) Quechua (Cuzco) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nTsɔe be zi gbãtɔe nye ema nèyi dukɔ aɖe me. Èdo do go amewo eye èkpɔe be woƒe dekɔnuwo, nuɖuɖuwo kple ga si woɖuna siaa to vovo na miaƒe dukɔa me tɔwo. Ðewohĩ àtɔtɔ vie. Eye gɔmesese le eŋu.\nÐewohĩ àse le ɖokuiwò me nenema ke ne èxlẽ Biblia zi gbãtɔ. Awɔ na wò abe xexe si nɔ anyi le blema, si to vovo kura la mee nèyi ene. Le afi ma la, èdo go ame aɖewo siwo woyɔna be Filistitɔwo, eye èkpɔ dekɔnu siwo wɔ moyaa na wò. Le kpɔɖeŋu me, èkpɔe be amewo tea ŋu ‘dzea awu’ si le wo ŋu, èkpɔ nuɖuɖu aɖe si woyɔna be mana, eye èkpɔe hã be woyɔa woƒe gaku aɖe be drakma. (2 Mose 16:31; Yosua 13:2; 2 Samuel 3:31; Luka 15:9) Nu siawo katã ate ŋu ana nàtɔtɔ. Azɔ tsɔe be dukɔ aɖe mee wò ŋutɔ nèɖi tsa yi egbea; ɖe mado dzidzɔ na wò ŋutɔ ne ame aɖe kpe ɖe ŋuwò heɖe nuwo me na wò nyuie oa?\nALE SI WOKPE ÐE AMEWO ŊU LE BLEMA\nTso esime wodze Mawu ƒe Nya kɔkɔeawo ŋɔŋlɔ gɔme le ƒe alafa 16 lia Do Ŋgɔ Na Yesu (D.Y.) me la, wokpe ɖe amewo ŋu wose nuŋlɔɖiawo gɔme. Le kpɔɖeŋu me, Mose si nye Israel dukɔa ƒe kplɔla gbãtɔ la ‘de asi nyawo me ɖeɖe me’ na dukɔa.—5 Mose 1:5.\nLe ƒe alafa ewo siwo kplɔe ɖo me la, nufiala bibiwo gakpɔtɔ nɔ Ŋɔŋlɔawo fiam amewo. Le ƒe 455 D.Y. me la, Yudatɔwo ƒe ha gã aɖe, siwo dome ɖevi gbogbo aɖewo hã nɔ la, va kpe ta le Yerusalem-dua ƒe ablɔ me. Biblia-fialawo nɔ eteƒe eye ‘woxlẽ agbalẽ kɔkɔe la sesĩe’ na dukɔa. Ke hã nufialaawo wɔ nu si yi ŋgɔ wu ema. “Wona ameawo se nu si xlẽm wole la gɔme.”—Nehemiya 8:1-8.\nƑe alafa atɔ̃ megbe la, Yesu Kristo hã va fia nu amewo nenema ke. Le nyateƒe me la, dukɔa nyae koŋ be nufialae wònye. (Yohanes 13:13) Efia nu amehawo kple ame ɖekaɖekawo siaa. Ɣeaɖeɣi la, efia nu ameha gã aɖe esime wògblɔ eƒe Todzimawunya xɔŋkɔa, eye “amehawo ƒe nu ku le eƒe nufiafia la ta.” (Mateo 5:1, 2; 7:28) Le ƒe 33 K.Ŋ. ƒe adame la, Yesu ƒo nu na eƒe nusrɔ̃la eve aɖewo esime wonɔ mɔ dzi yina kɔƒe aɖe si te ɖe Yerusalem ŋu la me eye wònɔ “Ŋɔŋlɔawo me ɖem na [wo] tsitotsito.”—Luka 24:13-15, 27, 32.\nYesu ƒe nusrɔ̃lawo hã nye Mawu ƒe Nya fialawo. Gbe ɖeka, Etiopiatɔwo ƒe amegã aɖe nɔ Ŋɔŋlɔawo ƒe akpa aɖe xlẽm, eye nusrɔ̃la aɖe si ŋkɔe nye Filipo te ɖe eŋu hebiae be: ‘Èle nu si xlẽm nèle la gɔme sema?’ Eɖo eŋu be: “Aleke mawɔ ase egɔme, ne ame aɖeke mefiam o?” Eya ta Filipo ɖe ŋɔŋlɔawo ƒe akpa si xlẽm wòle la me nɛ.—Dɔwɔwɔwo 8:27-35.\nALE SI WOLE KPEKPEM ÐE AMEWO ŊU EGBEA\nAbe Biblia-fiala siwo nɔ anyi le blema ene la, Yehowa Ðasefowo le Biblia-fiafiadɔ aɖe wɔm egbea le dukɔ 239 me le xexea me godoo. (Mateo 28:19, 20) Wokpena ɖe ame ɖekaɖeka siwo wu miliɔn asieke ŋu kwasiɖa sia kwasiɖa be woase Biblia gɔme. Ame siwo le Biblia srɔ̃m la dometɔ geɖe menye Kristotɔwo o. Míetea ŋu srɔ̃a Biblia kpli wo le woawo ŋutɔwo ƒeme alo teƒe bubu aɖe si sɔ na wo. Ame aɖewo gɔ̃ hã dina be míasrɔ̃e kpli yewo le telefon dzi, alo míato kɔmpiuta alo tablɛt dzi asrɔ̃e kpli yewo to videokadodo dzi.\nEya ta míeɖe kuku, bia Yehowa Ðasefo ɖe sia ɖe faa ne wòaɖe ale si nàwɔ be ɖoɖo sia naɖe vi na wò la me na wò. Àkpɔe be Biblia menye agbalẽ si gɔme womate ŋu ase kura o, ke boŋ “[enyo] na nufiafia, na mokaka, na ɖɔɖɔɖo, na amehehe le dzɔdzɔenyenye me,” ale be ‘nàdze bliboe, eye nànɔ dzadzraɖoɖi keŋkeŋ na dɔ nyui sia dɔ nyui wɔwɔ.’—2 Timoteo 3:16, 17.\nKpekpeɖeŋu Si Nàkpɔ Le Internet Dzi\nÀdi be yeada ŋku ɖe Biblia me le ye ɖokui sia? Be nàte ŋu awɔ esia la, yi Internet ƒe nyatakakadzraɖoƒe si nye jw.org/ee. Àkpɔ Biblia ŋuti numeɖeɖewo le gbegbɔgblɔ siwo wu 700 me le nyatakakadzraɖoƒe sia. Ðewohĩ ado dzidzɔ na wò be nàxlẽ nu tso nyati siawo ŋu:\nNya siwo sɔhɛwo biana edziedzi\n(Àkpɔe le BIBLIA ƑE NUFIAFIAWO > BIBLIA ME BIABIAWO ƑE ŊUÐOÐOWO)\nAme ŋutɔ ƒe nyawo\nNu si nàte ŋu awɔ ne blanuiléledɔ le fu ɖem na wò\nNu si nàwɔ ne dɔmavɔleameŋu le fu ɖem na wò\nNu si nàte ŋu awɔ le gakuxiwo kple fenyinyi ŋu\nKpekpeɖeŋu si li na ƒomewo\nAle si miahe mia viwo woazu ame ɖɔʋuwo\nAle si miafia agbe nyui nɔnɔ mia viwo\n(Àkpɔe le BIBLIA ƑE NUFIAFIAWO > SRƆ̃TƆWO KPLE DZILAWO)\nMɔfiame na sɔhɛwo\nNu si nàwɔ ne wotsɔa gbɔdɔnyawo ɖea fu na wò\nNu si nàwɔ ne hawòtiwo le ŋuta sẽm le ŋuwò\nNu si nàwɔ ne ètsi akogo\n(Àkpɔe le BIBLIA ƑE NUFIAFIAWO > SƆHƐWO)\nBiblia-Sɔsrɔ̃ Ƒe Ðoɖo Si Nyo Na Ame Sia Ame\nXlẽ nya siwo amewo biana zi geɖe tso míaƒe Biblia-sɔsrɔ̃ ƒe ɖoɖoa ŋu la dometɔ enyi ƒe ŋuɖoɖowo.\nƉoe Ɖe Amewo Ɖoe Ɖe Amewo Afi Si Nàkpɔ Kpekpeɖeŋu Le Be Nàse Biblia Gɔme


GBE BUBU Afrikaans Albanian Armenian Azerbaijani Azerbaijani (Cyrillic) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Portuguese (Portugal) Romanian Russian Sepedi Serbian Serbian (Roman) Setswana Slovak Slovenian Spanish Swahili Swedish Tagalog Tsonga Turkish Ukrainian Xhosa Zulu\nNEW YORK—Yehowa Ðasefowo ɖe gbeƒãe be yewoawɔ ŋkeke etɔ̃ dukɔwo dome takpekpewo le du gã etɔ̃ me le xexea me godoo eye adze egɔme tso June 2014 me va se ɖe January 2015 me. Takpekpe siawo adze egɔme le Amerika-dukɔa me eye emegbe woawɔe le Australia, Ecuador, England, Germany, Greece, Mexico, South Korea kple Zimbabwe. Ðasefowo ƒe dukɔwo dome takpekpe siawo ayi edzi le ɣeyiɣi siwo me woanɔ woƒe ƒe sia ƒe nutome gã takpekpewo hã wɔm le takpekpewɔƒe suewo.\nDukɔwo Dome Takpekpewo adze egɔme le June 6, 2014 dzi le du si nye Ford Field me le Detroit si le Michigan le Amerika. Wokpɔ mɔ be ame 45,500 akpɔ gome le wɔna sia me, eye ame siawo dometɔ 2,500 atso duta.\nAme siwo tso dukɔ vovovowo me akpɔ gome le dukɔwo dome takpekpe siawo me eye dutanyanyuigblɔlawo hã ade takpekpe siawo le teƒe aɖewo. Aƒetɔ J. R. Brown, si nye Yehowa Ðasefowo ƒe nyanuɖela le woƒe dɔwɔƒegã si le Brooklyn le New York, gblɔ be: “Míaƒe Dukɔwo Dome Takpekpewo vivia ame nu eye wonye dzidzɔwɔna si wòle be ame nade. Míekpɔ mɔ be ame bubuwo hã ava wɔ ɖeka kpli mí ne míeva ƒo ƒu abe ƒomewo kple xɔlɔ̃wo ene hena wɔna tɔxɛ siawo.”\nTakpekpe siawo ƒe tanyae nye “Yi Edzi Nànɔ Mawu Fiaɖuƒea Dim Gbã!” Aƒetɔ Brown gblɔ be, “wɔnaa ƒe akpa vevitɔwo aku ɖe tanya vevi si le Biblia si kple Yehowa Ðasefowo ƒe dzixɔse vevi si nye be woɖo Mawu Fiaɖuƒea anyi le ƒe 1914 me eye Yesu Kristoe nye Fiaɖuƒe ma ƒe Fia la ŋu. Nyateƒee, takpekpea aɖee fia be Mawu Fiaɖuƒea le dzi ɖum ƒe alafa ɖekae nye esia.”\nÐasefowo le ɖoɖo aɖe dem to me atsɔ akpe woƒe aƒelikawo be woade takpekpe si woawɔ le woƒe nutoa me. Abe ale si ko Ðasefowo wɔnɛ ɖaa ene la, womaxɔ ga ɖe vava ta o, eye womadzɔ ga le amewo si hã o.\nKpɔ ŋkeke kple teƒe siwo woawɔ ƒe 2014 “Yi Edzi Nànɔ Mawu Fiaɖuƒea Dim Gbã!” Nutome Gã Takpekpea le le míaƒe nyatakakadzraɖoƒe si nye jw.org/ee. Nyadzɔdzɔgblɔlawo ate ŋu ado ka kple Yehowa Ðasefowo ƒe alɔdzedɔwɔƒe si te ɖe wo ŋu bene woaxɔ Ðasefowo teƒenɔla si woakpɔ ne wodi be yewoava lé takpekpea me wɔnawo la ƒe ŋkɔ kple nyatakaka bubuwo.\nƉoe Ɖe Amewo Ɖoe Ɖe Amewo Yehowa Ðasefowo Le Gbeƒã Ðem Dukɔwo Dome Takpekpe Siwo Woawɔ


1 Tesalonikatɔwo 4 - Holy Bible [Ewe Bible 1913] - (1Te 4)\nAzɔ mlɔeba la, nɔviwo, miele kuku ɖem, eye míele nu xlɔ̃m mi le Aƒetɔ Yesu me, bene abe alesi miexɔe tso mia gbɔ, alesi dze be, miazɔ, eye miadze Mawu ŋu, eye abe alesi miezɔna hã ene la, miayi dzi geɖe wu;\nelabena mienya se, siwo miede na mi to Aƒetɔ Yesu dzi.\nmenye le nudzodzro ƒe fiẽŋufiẽŋui vevie me, abe alesi trɔ̃subɔla, siwo menya Mawu o la wɔna la ene o;\neye amea ɖeke nagaba nɔvia, eye wòatafae le dɔwɔwɔ me o; elabena Aƒetɔ lae nye nusiawo katã ƒe hlɔ̃biala, abe alesi miegblɔ tsã, eye míeɖi ɖase na mi la ene.\nElabena Mawu meyɔ mí na makɔmakɔnyenye o, ke boŋ na kɔkɔewɔwɔ.\nEyaŋuti amesi ke doa vlo esia la, menye amee wòdoa vloe o, ke boŋ Mawu, amesi na eƒe Gbɔgbɔ kɔkɔe mí lae wòdoa vloe.\nKe le nɔvilɔlɔ̃ ŋuti la mehiã mi bena, míaŋlɔe aɖo ɖe mi o; elabena Mawu fia mia ŋutɔwo be, mialɔ̃ mia nɔewo;\nelabena miewɔ esia ke na nɔvi, siwo katã le Makedonia blibo la katã. Ke míele nu xlɔ̃m mi, nɔviwo, bena miayi dzi geɖe wu,\neye miabui nudzeamee be, miano anyi kpoo, eye miawɔ mia ŋutɔwo miaƒe dɔ, eye miatsɔ miaƒe asiwo awɔ dɔ, abe alesi miede se na mi la ene,\nbene miazɔ nyuie de amesiwo le egodo la ŋuti, bene naneke nagahiã mi o.\nKe, nɔviwo, míele didim bena, mianɔ numanyamanya me le amesiwo dɔ alɔ̃ la ŋuti o, bene miagaxa nu, abe ame bubu, siwo mɔkpɔkpɔ meli na o la ene o.\nElabena ne miexɔnɛ sena bena, Kristo ku, eye wògafɔ ɖe tsitre la, nenema ke Mawu ato Yesu Kristo dzi akplɔ amesiwo dɔ alɔ̃ la hã ayi kpakplii.\nElabena míele esia gblɔm na mi le Aƒetɔ la ƒe nyaa de me bena, mí amesiwo susɔ le agbe yiɖase ɖe Aƒetɔ la ƒe vavagbe la, miadze ŋgɔ na amesiwo dɔ alɔ̃ la o.\nEyata mitsɔ nya siawo fa akɔ na mia nɔewo.\n1 Tesalonikatɔwo 4:1\n1 Tesalonikatɔwo 4:2\n1 Tesalonikatɔwo 4:5\n1 Tesalonikatɔwo 4:6\n1 Tesalonikatɔwo 4:7\n1 Tesalonikatɔwo 4:8\n1 Tesalonikatɔwo 4:9\n1 Tesalonikatɔwo 4:10\n1 Tesalonikatɔwo 4:11\n1 Tesalonikatɔwo 4:12\n1 Tesalonikatɔwo 4:13\n1 Tesalonikatɔwo 4:14\n1 Tesalonikatɔwo 4:15\n1 Tesalonikatɔwo 4:18\n1 Tesalonikatɔwo 1 / 1Te 1\n1 Tesalonikatɔwo 2 / 1Te 2\n1 Tesalonikatɔwo 3 / 1Te 3\n1 Tesalonikatɔwo 4 / 1Te 4\n1 Tesalonikatɔwo 5 / 1Te 5


Ʋɔnudrɔ̃lawo 7 | Biblia Le Internet Dzi | Xexe Yeye Gɔmeɖeɖe\nGideon kple ame 300 la (1-8)\nGideon ƒe asrafowo ɖu Midian dzi (9-25)\n“Yehowa kple Gideon ƒe yie!” (20)\nMidiantɔwo tɔtɔ le woƒe asaɖa me (21, 22)\n7 Eye Yerubaal, si nye Gideon,+ kple ame siwo katã le eŋu la fɔ ŋdi kanya va ƒu asaɖa anyi ɖe Harod-tsidzɔƒe la gbɔ, eye Midiantɔwo ƒe asaɖa la le woƒe dziehe le More togbɛ la gbɔ le bali la me. 2 Yehowa gblɔ na Gideon be: “Ame siwo le ŋuwò la sɔ gbɔ akpa, be matsɔ Midiantɔwo ade asi na wo.+ Ne menye nenema o la, Israel ava ƒu asi akɔ ɖe ŋunye agblɔ be: ‘Nye ŋutɔ nye asie xɔ nam.’+ 3 Eya ta meɖe kuku, gblɔ na ameawo be: ‘Ame si ke le vɔvɔ̃m eye dzi mele eƒo o la negbugbɔ yi aƒe.’”+ Ale Gideon do wo kpɔ. Ame akpe blaeve vɔ eve trɔ dzo, eye ame akpe ewo susɔ. 4 Ke Yehowa gagblɔ na Gideon be: “Ameawo gasɔ gbɔ akpa kokoko. Kplɔ wo yi tɔ la to, ne mado wo kpɔ na wò le afi ma. Ne megblɔ na wò be, ‘Ame sia ayi kpli wò’ la, eya neyi kpli wò, gake ne megblɔ na wò be, ‘Ame sia mayi kpli wò o’ la, eya megayi o.” 5 Ale wòkplɔ ameawo yi tɔ la to. Eye Yehowa gblɔ na Gideon be: “Ðe ame siwo katã ɖuɖɔ tsi la abe avu ene kple ame siwo katã dze klo kpe nu ɖe eme noe la ɖe vovo.” 6 Ke ame siwo ku tsia kple asi no la le ame alafa etɔ̃. Ame mamlɛawo katã dze klo kpe nu ɖe tsia me noe. 7 Yehowa gblɔ na Gideon be: “Matsɔ ame alafa etɔ̃ siwo ku tsia kple asi no la axɔ na mi, eye matsɔ Midiantɔwo ade asi na mi.+ Ke na ame mamlɛawo katã natrɔ ayi aƒe.” 8 Eya ta woxɔ mɔdzinuɖuɖuwo kple kpẽawo le ameawo si, eye wòɖo Israel ŋutsu mamlɛawo ɖe aƒe, ame alafa etɔ̃awo koe wòkpɔtɔ ɖi. Ke Midiantɔwo ƒe asaɖaa le balia me le anyime ɖaa.+ 9 Le zã ma me la, Yehowa gblɔ nɛ be: “Tso nàdze asaɖa la dzi, elabena metsɔe de asi na wò.+ 10 Ke ne èle vɔvɔ̃m na wo dzi dzedze la, kplɔ wò dɔla Pura miayi asaɖa la me. 11 Ðo to nya si gblɔm wole, eye dzi aɖo ƒowò* nàdze asaɖa la dzi.” Eya ta eya kple eƒe dɔla Pura ɖi yi aʋakɔ siwo ho va la ƒe asaɖa nu. 12 Ke Midiantɔwo, Amalektɔwo kple Ɣedzeƒetɔwo+ katã xɔ bali la me kpaŋkpaŋkpaŋ abe ʋetsuviwo ene; eye woƒe kposɔwo mele xexlẽme o,+ wosɔ gbɔ abe ƒutake ene. 13 Esi Gideon va la, ŋutsu aɖe le drɔ̃e lĩm na ehavi be: “Drɔ̃e si meku lae nye esi. Ƒobolo nogoe aɖe mli togotogoe va Midiantɔwo ƒe asaɖa la me. Eva ɖo agbadɔ aɖe gbɔ helɔe sesĩe ale gbegbe be wòmu.+ Ɛ̃, elɔ agbadɔa wòtrɔ ta tu hemu gbloo.” 14 Eye ehavia gblɔ be: “Menye nu bubu aɖekee o, ke boŋ Israeltɔ Gideon,+ Yoas vi la, ƒe yie. Mawu tsɔ Midiantɔwo kple woƒe asaɖa blibo la katã de asi nɛ.”+ 15 Esi Gideon nya se drɔ̃e la kple egɔmeɖeɖe+ ko la, ebɔbɔ de ta agu. Emegbe egbugbɔ va Israel ƒe asaɖa la me gblɔ be: “Mitso, elabena Yehowa tsɔ Midiantɔwo ƒe asaɖa la de asi na mi.” 16 Ema ŋutsu alafa etɔ̃ la ɖe aʋalɔgo etɔ̃ me, eye wòtsɔ kpẽ+ kple ze ƒuƒlu siwo me akakatiwo le la de wo katã si. 17 Eye wògblɔ na wo be: “Minɔ kpɔyem, eye miwɔ nu si tututu mawɔ. Ne meva ɖo woƒe asaɖaa gbɔ la, miwɔ abe ale si tututu mewɔ ene. 18 Ne meku kpẽa, eye ame siwo katã le ŋunye hã kui la, miawo hã miku kpẽawo le asaɖa la ŋu godoo, eye miado ɣli be: ‘Yehowa tɔe, Gideon tɔe!’” 19 Gideon kple ame alafa ɖeka siwo le eŋu la va asaɖa la nu le zãdomeŋudzɔɣi* ƒe gɔmedzedze, esi woɖɔli dzɔlawo teti ko. Woku kpẽawo,+ eye wogbã ze siwo le wo si la.+ 20 Eye aʋalɔgo etɔ̃awo ku kpẽawo hegbã zeawo. Wolé akakatiawo ɖe mia, eye wolé kpẽawo ɖe ɖusi, eye wodo ɣli be: “Yehowa kple Gideon ƒe yie!” 21 Ɣemaɣi katã la, wo dometɔ ɖe sia ɖe tɔ ɖe eteƒe le asaɖa la ŋu godoo, eye aʋakɔ blibo la katã de afɔ du me nɔ ɣli dom nɔ sisim.+ 22 Ame alafa etɔ̃awo le kpẽawo kum, eye Yehowa na wo dometɔ ɖe sia ɖe trɔ eƒe yi ɖe nɔvia ŋu le asaɖa blibo la katã me;+ eye aʋakɔ la si va se ɖe Bet-Sita, ɖo ta Zerera va do ɖe keke Abel-Mehola+ ƒe golɔgoewo ke le Tabat gbɔ. 23 Eye woyɔ Israel ŋutsuwo tso Naftali, Aser kple Manase blibo+ la va ƒo ƒu, eye wonya Midiantɔwo ɖe nu. 24 Gideon dɔ ame ɖo ɖe Efrayim tonuto blibo la katã me gblɔ be: “Miyi ɖadze Midiantɔwo dzi, eye miɖaxe mɔ le tɔtsoƒewo va se ɖe keke Bet-Bara kple Yordan nu ke.” Ale woyɔ Efrayim ŋutsuwo katã ƒo ƒu, eye woyi ɖaxe mɔ le tɔtsoƒeawo va se ɖe keke Bet-Bara kple Yordan nu ke. 25 Wolé Midiantɔwo ƒe amegã eve siwo nye Oreb kple Zeeb hã; wowu Oreb le Oreb-gakpe+ la dzi, eye wowu Zeeb le Zeeb ƒe wainfiãƒe. Wonya Midiantɔwo ɖe nu,+ eye wotsɔ Oreb kple Zeeb ƒe tawo vɛ na Gideon le Yordan nuto la me.\n^ Egɔmeɖeɖe tẽe, “ŋusẽ aɖo wò asiwo ŋu.”\n^ Tso zã ga 10 lɔƒo va se ɖe fɔŋli ga 2 lɔƒo.”


GBE BUBU Afrikaans Albanian Amharic Arabic Armenian Armenian (West) Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bislama Boulou Bulgarian Cambodian Catalan Cebuano Chichewa Chin (Hakha) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chol Croatian Czech Danish Dutch Estonian Eŋlisi Eʋegbe Fante Faroese Finnish Franse Galician Georgian German Greek Greenlandic Guarani Gun Haitian Creole Hausa Hebrew Hiligaynon Hungarian Icelandic Iloko Indonesian Italian Japanese Javanese Kabiye Kabyle Kachin Karen (S'gaw) Kazakh Kikaonde Kinyarwanda Kirghiz Kirundi Korean Lingala Lithuanian Low German Macedonian Malagasy Malay Malayalam Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele (Zimbabwe) Nepali Ngabere Nias Norwegian Nzema Oromo Ossetian Otomi (Mezquital Valley) Pangasinan Persian Polish Portuguese Portuguese (Portugal) Punjabi Quechua (Cuzco) Rarotongan Romanian Russian Sepedi Serbian Serbian (Roman) Setswana Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tahitian Tajiki Tankarana Tarascan Tatar Telugu Tetun Dili Thai Tiv Tojolabal Tongan Totonac Tsonga Turkish Turkmen Tzeltal Tzotzil Uighur (Cyrillic) Ukrainian Urdu Valencian Venda Venezuela Tokunɔgbe Vezo Vietnamese Wallisian Welsh Xhosa Yoruba Zapotec (Isthmus) Zulu\nWoɖo Gbetakpɔxɔ Biblia Kple Trakt Habɔbɔ (Watch Tower Bible and Tract Society of Pennsylvania) si le Pennsylvania le ƒe 1884 me le Pennsylvania si le United States (États-Unis) ƒe sewo nu, eye menye asitsahae wònye o. Yehowa Ðasefowo zãa dɔwɔha sia tsɔ kpea asi ɖe woƒe dɔwo ŋu le xexea me godoo. Dɔ siawo dometɔ aɖewoe nye Biblia kple Biblia-srɔ̃gbalẽwo tata.\nLe dɔwɔha sia ƒe ɖoɖo nu la, eƒe taɖodzinuwoe nye “mawusubɔsubɔ, nufiafia kple kpekpeɖeŋunana dɔwo wɔwɔ” vevietɔ “be wòaɖe gbeƒã Mawu Fiaɖuƒe si le Yesu Kristo ƒe kpɔkplɔ te la ŋuti nya nyuia ahafiae amewo.” Ðe wotiaa amewo be woava nye dɔwɔha sia me tɔwo, menye ga agbɔsɔsɔ si wodzɔna dzie wonɔa te ɖo tiaa wo o. Dɔwɔha sia me tɔwo kple woƒe dɔdzikpɔlawo kpea asi ɖe Yehowa Ðasefowo ƒe Dɔdzikpɔhaa ŋu.\nDɔwɔha Nɔsenu Bubu Siwo Wozãna\nTo vovo na Gbetakpɔxɔ Biblia Kple Trakt Habɔbɔa la, Yehowa Ðasefowo gazãa dɔwɔha nɔsenu geɖewo le du vovovowo me. “Watch Tower” alo “Watchtower” loo alo woƒe gɔmeɖeɖe dzena le dɔwɔha siawo dometɔ aɖewo ƒe ŋkɔ me.\nDɔwɔha nɔsenu geɖe siawo ɖe vi geɖe tso esime woɖo wo, woƒe viɖeawo dometɔ aɖewoe nye esiwo gbɔna:\nAgbalẽŋɔŋlɔ Kple Agbalẽtata. Míeta Biblia miliɔn 220 kple Biblia-srɔ̃gbalẽ siwo ade miliɔn 40,000 le gbegbɔgblɔ 700 kple edzivɔwo me. Amewo xlẽa Biblia le míaƒe internet dzi nyatakakadzraɖoƒe si nye jw.org femaxee le gbegbɔgblɔ siwo wu 120 me, eye wokpɔa Biblia me nyabiase geɖe siwo dometɔ ɖekae nye “Nu kae nye Mawu Fiaɖuƒe la?” ƒe ŋuɖoɖowo le afi ma.\nNufiafia. Míeɖo suku geɖewo hena Biblia la fiafia. Le kpɔɖeŋu me, tso ƒe 1943 me la, Yehowa Ðasefo 8,000 kple edzivɔwo xɔ hehe tɔxɛ le Gbetakpɔxɔ Habɔbɔa Ƒe Gilead Biblia Suku, eye suku sia delawo dometɔ aɖewo zu dutanyanyuigblɔlawo, eye bubuwo hã kpea asi aɖe míaƒe xexea me katã ƒe dɔa ŋu wòlia ke nyuie. Eye kwasiɖa sia kwasiɖa la, ame miliɔn geɖe siwo dometɔ aɖewo menye Yehowa Ðasefowo o la xɔa mɔfiame le kpekpe siwo míewɔna le míaƒe hamewo me la me. Míeɖo nuxexlẽ kple nuŋɔŋlɔ sɔsrɔ̃ ƒe sukuwo hã, eye míeta agbalẽ aɖe si kpena ɖe amewo ŋu wosrɔ̃a nuxexlẽ kple nuŋɔŋlɔ, si le gbegbɔgblɔ 110 me.\nKpekpeɖeŋunana. Míenaa ŋutilãmekpekpeɖeŋu ame siwo dzi afɔkuwo dzɔ ɖo, eɖanye dzɔdzɔmefɔkuwo abe anyigba si ʋuʋu le Haiti le ƒe 2010 me loo alo esiwo tsoa amegbetɔwo ƒe nuwɔnawo gbɔ abe dukɔmeviʋa si dzɔ le Rwanda le ƒe 1994 me si me wotsrɔ̃ ame gbogbo aɖewo le ye o.\nTogbɔ be míezãa dɔwɔha nɔsenu siawo tsɔ wɔa dɔ geɖe hã la, míaƒe dɔa menɔ te ɖe wo dometɔ aɖeke dzi o. Agba le Kristotɔ ɖe sia ɖe dzi be wòawɔ ɖe se si Mawu de be míaɖe gbeƒã nya nyuia ahafiae amewo la dzi. (Mateo 24:14; 28:19, 20) Míeka ɖe edzi be Mawu le megbe na míaƒe dɔa, eye ana dɔa ‘natsi’ ɖe edzi.—1 Korintotɔwo 3:6, 7.


Kolosetɔwo 4 | Biblia Le Internet Dzi | Xexe Yeye Gɔmeɖeɖe (1984)\n4 Mi aƒetɔwo, miyi edzi mianɔ nu si le dzɔdzɔe kple nu si sɔ, la wɔm na miaƒe kluviwo, esi mienyae be Aƒetɔ le miawo hã mia si le dziƒo ta. 2 Minɔ gbedodoɖa dzi ɖaa, eye minɔ ŋudzɔ le eme kple akpedada, 3 eye le ɣeyiɣi ma ke me la, minɔ gbe dom ɖa ɖe míawo hã mía ta, bene Mawu naʋu nuƒoƒo ƒe ʋɔtru na mí, bene míagblɔ Kristo la ŋuti nya ɣaɣla kɔkɔe, si tututu ta mele gaxɔ me bablawo me ɖo la; 4 bene maɖee afia abe ale si wòdze be maƒo nui ene. 5 Miyi edzi miazɔ le nunya me le nuwɔwɔ kple ame siwo le egodo la me, eye miƒle ɣeyiɣi si sɔ la na mia ɖokui. 6 Mina miaƒe nya nadze to ɣesiaɣi, eye dze nanɔ eme, bene mianya ale si wòle be miaɖo nya ŋu na ame sia ame. 7 Ale si nɔnɔmeawo le le gbɔnye la, nɔvinye lɔlɔ̃tɔ Tixiko, si nye subɔla nyateƒetɔ kple hati kluvi le Aƒetɔ la me la, ana mianya wo katã. 8 Nu si tututu tae mele edɔm ɖe mia gbɔ ɖoe nye be, mianya ale si nuwo le le mía gbɔ, eye be wòafa akɔ na miaƒe dziwo, 9 eye mele Onesimo, nɔvinye nyateƒetɔ lɔlɔ̃tɔ, si tso mia dome, la dɔm kpe ɖe eŋu. Woana mianya ale si nuwo katã le le afi sia. 10 Aristarxo, hatinye gamenɔla, do gbe na mi, Barnaba nɔvi Marko hã, (ame si ŋu míede se le na mi be ne eva mia gbɔ la, miaxɔe nyuie,) 11 kple Yesu si woyɔna be Yusto; ame siawo tso aʋatsotsotɔwo dome. Ame siawo koe nye hanyedɔwɔlawo na Mawu fiaɖuƒe la, eye ame siawo tututue va zu ŋusẽdoame ƒe kpekpeɖeŋu nam. 12 Epafra, ame si tso mia dome, eye wònye Kristo Yesu ƒe kluvi la, do gbe na mi, eye wòle ʋiʋlim vevie ɣesiaɣi ɖe mia ta le eƒe gbedodoɖawo me, bene mianɔ tsitre bliboe, eye miakpɔ kakaɖedzi sẽŋu le Mawu ƒe lɔlɔ̃nu blibo la me mlɔeba. 13 Ɛ̃, mele ɖase ɖim tso eŋu be, edzea agbagba geɖe ɖe mia kple ame siwo le Laodikea kpakple ame siwo le Hierapoli la ta. 14 Luka, atikewɔla lɔlɔ̃tɔ la, do gbe na mi, eye Dema hã do gbe na mi. 15 Mido gbe na nɔvi siwo le Laodikea nam, eye mido gbe na Nimfa kpakple hame si le eƒe aƒe me la nam. 16 Eye ne woxlẽ agbalẽ sia na mi vɔ la, miwɔ ɖoɖo be woaxlẽe le Laodikeatɔwo ƒe hamea hã me, eye miawo hã miaxlẽ esi tso Laodikea la. 17 Eye migblɔ na Arxipo be: “Yi edzi nàlé be na subɔsubɔdɔ, si nèlɔ̃ xɔ le Aƒetɔ la me la, be nàwɔe ade goe.” 18 Nye Paulo ƒe gbedoname, si metsɔ nye ŋutɔ nye asi ŋlɔ, lae nye esi. Miaƒe susu nenɔ nye gaxɔ me bablawo ŋu. Amenuveve nanɔ anyi kpli mi.


Yehowa—Nunala Kple Ametakpɔla | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexico Tokunɔgbe Mizo Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nYehowa—Nunala Kple Ametakpɔla\n“Esi melɔ̃a nu le gbɔnye o ta la, nye hã maɖee. Makpɔ eta, elabena enya nye ŋkɔ.”—PS. 91:14, NW.\nNu ka tae míate ŋu agblɔ be Yehowae nye Nunala Gãtɔ?\nAkpa kae Yesu wɔ le Yehowa kple amegbetɔwo dome dzadzraɖo me?\nAleke Yehowa kpɔa ame siwo lɔ̃e heɖoa toe la ta?\n1, 2. Nɔnɔme vovo kawo mee míetsi le? Eye mɔ vovovo kawo dzie míeto va xɔ nyateƒea?\nYEHOWA ye wɔ ƒome ƒe ɖoɖoa. (Ef. 3:14, 15) Ke hã, míaƒe amenyenye kple nɔnɔmewo toa vovo ne ƒome ɖeka me tɔwoe míenye gɔ̃ hã. Ðewohĩ ènɔ dziwòlawo gbɔ tso ɖevime va se ɖe esime nètsi. Gake le ame aɖewo gome la, wo dzilawo ku ɖewohĩ le dɔléle alo afɔku aɖe ta. Ame bubu aɖewo ya medze si wo dzilawo kura gɔ̃ hã o.\n2 Nenema kee togbɔ be mí katã míenye Yehowa subɔlawo ƒe ƒome gã la me tɔwo hã, mɔ siwo dzi míeto va xɔ nyateƒea le vovovo. Ðewohĩ abe ale si ame aɖewo gblɔna ene la, ‘wonyi wò le nyateƒea me,’ eye dziwòlawo ƒã Biblia me mɔfiamewo ɖe mewò. (5 Mose 6:6, 7) Alo anɔ eme be ènye ame akpe geɖe siwo va srɔ̃ nyateƒea to gbeƒãɖeɖedɔ si wɔm Yehowa subɔlawo le dzi la dometɔ ɖeka.—Rom. 10:13-15; 1 Tim. 2:3, 4.\n3. Nu kawo mee mí katã míesɔ le?\n3 Togbɔ be ele alea hã la, mí katã míele agba ɖeka me le go aɖewo me. Mí katã míenyi blibomademade, nu vɔ̃ kple ku ƒe dome le Adam ƒe tomaɖomaɖo ta. (Rom. 5:12) Ke hã, esi míenye tadeagula vavãwo ta la, míate ŋu ayɔ Yehowa be “mía Fofo” wòasɔ. Esia tae Mawu ƒe dukɔ tiatia si nɔ anyi le blema te ŋu gblɔ nya siwo dze le Yesaya 64:7 wòsɔ be: “Yehowa, mía fofo nènye.” Yesu hã dze eƒe kpɔɖeŋugbedodoɖa la gɔme be: “Mía Fofo si le dziƒowo, wò ŋkɔ ŋuti nakɔ.”—Mat. 6:9.\n4, 5. Be míaƒe lɔlɔ̃ na mía Fofo Yehowa nagade to ɖe edzi la, nu kawo mee míadzro?\n4 Mía Fofo si le dziƒo naa nu siwo esubɔla siwo yɔa eŋkɔ le xɔse me hiã la wo hekpɔa wo ta. Le hakpalaa ƒe nya nu la, Yehowa gblɔ be: “Esi [nye subɔla vavã la] melɔ̃a nu le gbɔnye o ta la, nye hã maɖee. Makpɔ eta, elabena enya nye ŋkɔ.” (Ps. 91:14, NW) Nyateƒee, lɔlɔ̃ ʋãa Yehowa Mawu wòɖea mí eƒe amewo tso futɔwo si me, eye wòkpɔa mía ta be woagatsrɔ̃ mí ɖa o.\n5 Be míaƒe lɔlɔ̃ na mía Fofo si le dziƒo nagade to ɖe edzi la, mina míadzro ale si Yehowa nye (1) Nunala, (2) Ametakpɔla kple (3) mía Xɔlɔ̃ vevitɔ, la me. Ne míele nya vevi siawo me dzrom la, anyo be míanɔ ŋugble dem le ale si mía kple Mawu dome le ŋu ahakpɔ ale si míate ŋu ade bubu eŋu abe mía Fofo ene. Anyo hã be míanɔ yayra siwo Yehowa dzra ɖo ɖi na ame siwo tena ɖe eŋu la ŋu bum.—Yak. 4:8.\nYEHOWA NYE NUNALA GÃTƆ\n6. Mɔ siwo dzi Yehowa to ɖee fia be yenye ‘nunana nyuiwo katã’ Nala dometɔ ɖekae nye ka?\n6 Nusrɔ̃la Yakobo gblɔ be: ‘Nunana nyuiwo katã kple nunana blibowo katã tso dziƒo, etso kekeliwo Fofo la gbɔ.’ (Yak. 1:17) Agbe si míele la ŋutɔ hã nye nunana wɔnuku tso Yehowa gbɔ. (Ps. 36:10) Eya ta ne míezã míaƒe agbe tsɔ wɔ Mawu ƒe lɔlɔ̃nu la, ayra mí geɖe fifia eye míakpɔ agbe mavɔ le xexe yeyea me. (Lod. 10:22; 2 Pet. 3:13) Gake aleke esia anya wɔe esi mí katã míenyi blibomademade, nu vɔ̃ kple ku ƒe dome tso Adam gbɔ?\n7. Afɔ kae Mawu ɖe tsɔ ʋu mɔ na mí be míate ɖe ye ŋu?\n7 Yehowa nye Nunala Gãtɔ le mɔ siwo mele xexlẽ me o nu. Le kpɔɖeŋu me, exɔna na mí le eƒe amenuveve me. Nu vɔ̃ wɔlawoe mí katã míenye, eye míenyi blibomademade dome tso Adam gbɔ. (Rom. 3:23) Gake le Yehowa ƒe lɔlɔ̃ ta la, eɖe afɔ si hiã tsɔ ʋu mɔ na mí be míate ɖe ye ŋu. Apostolo Yohanes gblɔ be: “Esia me woɖe Mawu ƒe lɔlɔ̃ ɖe go fia le le mía gome, elabena Mawu dɔ eƒe Tenuvi la ɖo ɖe xexea me, be míakpɔ agbe to edzi. Esia me lɔlɔ̃ la le, menye be míawo míelɔ̃ Mawu o, ke boŋ be eya lɔ̃ mí, eye wòdɔ Via be wòanye avulévɔsa ɖe míaƒe nu vɔ̃wo ta.”—1 Yoh. 4:9, 10.\n8, 9. Aleke Yehowa ɖee fia be yenye Nunala Gãtɔ le Abraham kple Isak ƒe ɣeyiɣia me? (Kpɔ nɔnɔmetata si le nyati sia ƒe gɔmedzedze.)\n8 Anɔ abe ƒe 1,800 hafi woava dzi Yesu la, nane dzɔ si nye kpɔɖeŋu na nu gã si gbegbe lɔlɔ̃ ʋã Yehowa wòwɔ be amegbetɔ toɖolawo nakpɔ agbe mavɔ. Hebritɔwo 11:17-19 gblɔ be: ‘Le xɔse me Abraham, esime wodoe kpɔ la, etsɔ Isak na, eya, ame si xɔ ŋugbedodoawo kple dzidzɔ la, tsɔ eƒe tenuvi la sa vɔe kloe, togbɔ be wogblɔ nɛ be: “Ame si woayɔ be ‘wò dzidzimevi’ la ato Isak dzi” hã. Ke ebui be Mawu ate ŋu afɔe ɖe tsitre tso ame kukuwo dome; eye exɔe tso ku me hã le kpɔɖeŋumɔ nu.’ Kpɔɖeŋu sia me kɔ. Ale si ko Abraham lɔ̃ be yeatsɔ ye vi Isak asa vɔe la, nenema kee Yehowa hã lɔ̃ faa tsɔ Via, Yesu Kristo, sa vɔe hena amegbetɔƒomea ɖeɖe.—Mixlẽ Yohanes 3:16, 36.\n9 Kpɔ ale si gbegbe Isak ƒe dzi adze emee esi Mawu xɔ nɛ ale be meku vɔsaku o ɖa! Ðikeke mele eme o be ada akpe na Mawu be wòtsɔ vɔsalã bubu na, si nye agbo si ƒe dzowo ku aveka le afi ma lɔƒo. (1 Mose 22:10-13) Mewɔ nuku o be Abraham tsɔ ŋkɔ na teƒe ma be “Yehowa-Yire,” si gɔmee nye “Yehowa ye naa nu.”—1 Mose 22:14, Biblia, ƒe 2010 tɔ.\nALE SI MAWU LE EYA KPLE AMEWO DOME DZRAM ÐO\n10, 11. Ame kawoe xɔ ŋgɔ le ‘subɔsubɔdɔ si dzraa amewo kple Mawu dome ɖo’ la me, eye aleke wole ewɔm?\n10 Ne míede ŋugble le nu siwo Yehowa wɔ tsɔ ɖee fia be yenye Nunala Gãtɔ ŋu la, míekpɔnɛ be Yesu Kristo manɔmee la, míate ŋu azu Mawu xɔlɔ̃wo o. Paulo gblɔ be: “Aleae míekpɔe enye esi: be ame ɖeka ku ɖe wo katã ta; eye ale wo katã ku; eye wòku ɖe wo katã ta, bene ame siwo le agbe la naganɔ agbe na wo ɖokuiwo azɔ o, ke na ame si ku ɖe wo ta, eye wofɔe ɖe tsitre la boŋ.”—2 Kor. 5:14, 15.\n11 Esi Kristotɔ gbãtɔwo lɔ̃ Mawu eye wode asixɔxɔ mɔnukpɔkpɔ gã si su wo si be woasubɔe ŋu ta la, wolɔ̃ wɔ ‘subɔsubɔdɔ si dzraa amewo kple Mawu dome ɖo’ la dzidzɔtɔe. Woƒe gbeƒãɖeɖe kple nusrɔ̃lawɔwɔdɔa ʋu mɔ na dzianukwaretɔwo be woava nɔ ŋutifafa me kple Mawu, woazu exɔlɔ̃wo, eye woava nye eƒe gbɔgbɔmeviwo mlɔeba. Egbea Yehowa subɔla amesiaminawo le subɔsubɔdɔ ma ke wɔm. Dɔ siwo wowɔna abe Mawu kple Kristo ƒe amedɔdɔwo ene la le kpekpem ɖe dzianukwaretɔwo ŋu be woate ɖe Yehowa ŋu ahazu xɔsetɔwo.—Mixlẽ 2 Korintotɔwo 5:18-20; Yoh. 6:44; Dɔw. 13:48.\n12, 13. Aleke míaɖee afia be míekpɔa ŋudzedze ɖe Yehowa ƒe nunana gbogboawo ŋu?\n12 Esi Kristotɔ siwo si anyigbadzinɔnɔ ƒe mɔkpɔkpɔ le la kpɔ ŋudzedze ɖe nu siwo wɔm Yehowa le abe Nunala Gãtɔ ene ŋu ta la, wo katã wowɔ ɖeka kple amesiaminawo le Fiaɖuƒegbeƒãɖeɖedɔa me. Míezãa Biblia, si nye Mawu ƒe nunana nyuiwo dometɔ ɖeka, le dɔ sia wɔwɔ me. (2 Tim. 3:16, 17) Ne míewɔa Mawu ƒe Nya si tso gbɔgbɔ me ŋu dɔ nyuie la, míana agbe mavɔ ƒe mɔkpɔkpɔ nasu amewo si. Yehowa ƒe nunana bubu, si nye gbɔgbɔ kɔkɔea, hã kpena ɖe mía ŋu le dɔ sia wɔwɔ me. (Zak. 4:6; Luka 11:13) Abe ale si míaƒe Ƒegbalẽwo ɖenɛ fiana ene la, nu nyuiwo le dodom tso míaƒe gbeƒãɖeɖedɔa me. Bubu gã ka gbegbee nye esi wònye na mí be míele gome kpɔm le dɔ sia me be wòanye kafukafu na mía Fofo kple Nunala la!\n13 Esi Mawu na nu gbogbo siawo mí ta la, anyo be míabia mía ɖokuiwo be: ‘Ðe mele nu sia nu si mate ŋui wɔm le gbeƒãɖeɖedɔa me be matsɔ aɖe ŋudzedzekpɔkpɔ afia Yehowa ɖe nu nyui siwo katã wòwɔ nam la ta? Aleke mawɔ agabi ɖe edzi le nya nyuia gbɔgblɔ me?’ Míate ŋu aɖee afia be míekpɔa ŋudzedze ɖe Mawu ƒe nunana nyuiawo ŋu ne míetsɔa Fiaɖuƒea ƒe nuwo ɖoa nɔƒe gbãtɔ le agbe me. Ne míewɔ esia la, Yehowa hã akpɔ míaƒe nuhiahiãwo gbɔ na mí. (Mat. 6:25-33) Esi Mawu lɔ̃ mí alea gbegbe ta la, ele be míadze agbagba ɖe sia ɖe awɔ nu si adze eŋu ahado dzidzɔ na eƒe dzi.—Lod. 27:11.\n14. Aleke Yehowa xɔna na eƒe amewoe?\n14 Hakpala David dzi ha be: “Ke nyea, nenye be hiã tum eye meɖo ko hã, Aƒetɔ la alé be nam. Nye kpeɖeŋutɔ kple xɔnametɔ nènye.” (Ps. 40:18) Yehowa xɔ na eƒe amewo enuenu, vevietɔ le ɣeyiɣi siwo me woƒe futɔwo ti wo yome vevie heɖe wo ɖe nu kutɔkutɔe. Míedaa akpe na Mawu be enaa nu siwo akpe ɖe mía ŋu be míawɔ nuteƒe le ɣeyiɣi sesẽwo me la mí ɣesiaɣi!\n15. Gblɔ ale si fofo lɔ̃ame kpɔa viawo ta ƒe kpɔɖeŋu.\n15 Menye nu siwo ɖeviwo hiã koe vifofo nyui naa wo o, ke ekpɔa wo ta hã. Ne viawo ɖo afɔku me la, etsona kpla xɔna na wo. Nɔviŋutsu aɖe ɖoa ŋku nane si dzɔ esi wònye ŋutsuvi dzaa ko la dzi. Eya kple fofoa wotso gbeadzi gbɔna aƒe me eye wova ɖo tɔsisi lɛ aɖe si wòle be woatso la nu. Gake tsi gã aɖe dza ŋdi ma, si na tɔa ɖɔ gbagba. Amewo da kpe gãgãwo ɖe tsia me, eye ele be woati kpo tso kpe ɖeka dzi yi bubu dzi. Ðevia nɔ ŋgɔ na fofoa nɔ tɔa tsom; eƒe afɔ ɖiɖi le kpe aɖe dzi eye wòdze tɔa me heyi to; eho ɖe dzi eye kasia wògayi to ake. Aleke gbegbe ɖevia da akpee nye esi be fofoa wɔ kaba hee do go be tsia melée o! Nenema kee mía Fofo si le dziƒo ɖea mí tso xexe vɔ̃ɖi sia ƒe tsi nyanyrawo kple xexea dziɖula Satana si me. Yehowae nye Ametakpɔla nyuitɔ kekeake vavã.—Mat. 6:13; 1 Yoh. 5:19.\n16, 17. Aleke Yehowa kpe ɖe Israel viwo ŋu hekpɔ wo ta esi Amalekitɔwo ho aʋa ɖe wo ŋu?\n16 Ale si Yehowa ɖe Israel viwo tso kluvinyenye me le Egipte hekpɔ wo ta nukutɔe to Ƒudzĩa me le ƒe 1513 D.M.Ŋ. me la nye Yehowa ƒe ametakpɔkpɔ lɔlɔ̃tɔe ƒe kpɔɖeŋu nyui aɖe. Esi dukɔa nɔ gbedadaƒo yina Sinai-toa gbɔ la, wova ɖo Refidim.\n17 Le nyagblɔɖi si le 1 Mose 3:15 ta la, Satana anya nɔ mɔnu dim vevie be yeadze Israel dukɔ si ŋu wɔna aɖeke mele o la dzi. Satana to Amalekitɔ siwo nye Mawu ƒe amewo ƒe futɔwo dzi wɔ esia. (4 Mose 24:20) Kpɔ nu si Yehowa to esubɔla wɔnuteƒe ene, siwo nye Yosua, Mose, Aron kple Xur dzi wɔ ɖa. Esi Yosua nɔ aʋa wɔm kple Amalekitɔwo la, Mose, Aron kple Xur ya tsi tre ɖe togbɛ aɖe tame. Ne Mose kɔ eƒe asi dzi la, ekema Israel viwo nɔa dzi ɖum. Esi abɔ va nɔ Mose kum la, Aron kple Xur lé eƒe abɔwo ɖe dzi. Aleae le Yehowa ƒe kpekpeɖeŋu kple ametakpɔkpɔ me la, “Yosua ɖu Amalek kple eƒe aʋakɔ dzi.” (2 Mose 17:8-13) Mose ɖi vɔsamlekpui ɖe afi ma, eye wòna ŋkɔe be “Yehowa-Nisi,” si gɔmee nye ‘Yehowa Nye Nye Aflaga.’—Mixlẽ 2 Mose 17:14, 15.\nYEHOWA ÐEA MÍ TSO SATANA SI ME\n18, 19. Aleke Mawu le esubɔlawo ta kpɔm le míaƒe ŋkeke siawo me?\n18 Yehowa kpɔa ame siwo lɔ̃e eye woɖoa toe la ta. Míekpɔa Mawu sinu be wòaɖe mí tso futɔwo si me abe ale si Israel viwo wɔe le Refidim ene. Yehowa kpɔa eƒe amewo ta abe ƒuƒoƒo ene, eye wòɖea mí tso Abosam si me. Wò ya bu ale si Mawu kpɔ mía nɔvi Kristotɔ siwo mede akpa aɖeke dzi le dunyahehe me o la ta zi gbɔ zi geɖe ŋu kpɔ. Esia ƒe kpɔɖeŋu ɖekae nye nu si dzɔ le Nazitɔwo ƒe dziɖuɣi le ƒe 1930-awo kple ƒe 1940-awo ƒe gɔmedzedze le Germany kple dukɔ bubuwo me. Ne míexlẽa mía nɔviwo ƒe agbemeŋutinyawo kple nuteƒekpɔkpɔ siwo le míaƒe Ƒegbalẽwo me ku ɖe ale si Mawu kpɔ wo tae le yometitiwo me ŋu hedea ŋugble le wo ŋu la, ana míagaka ɖe edzi geɖe wu be Yehowa nye míaƒe Sitsoƒe.—Ps. 91:2.\nYehowa ate ŋu azã míaƒe haxɔsetɔwo akpe ɖe mía ŋu míawɔ nuteƒe le nɔnɔme sesẽwo me (Kpɔ memama 18-20)\n19 Yehowa gakpɔa mía ta to ŋkuɖodzinya siwo míexɔna tso eƒe habɔbɔa gbɔ kple agbalẽ siwo wotana na mí dzi. De ŋugble le ale si ŋkuɖodzinya siawo le vi ɖem na mí le ɣeyiɣi siawo me ŋu kpɔ. Ŋukpenanuwɔwɔwo, ahamumu kple amamaɖeɖe fotowo xɔ aƒe ɖe xexe sia me. Le esia ta Yehowa naa nuxlɔ̃ame siwo dzi wòle be míawɔ ɖo kpata la mí henaa kpekpeɖeŋu mí be wòakpɔ mía ta tso afɔku siawo me. Le kpɔɖeŋu me, mía Fofo si le dziƒo ɖoa aɖaŋu na mí be míatsri hadede vɔ̃wo le Internet dzi hahoo kadodowo dzi. *—1 Kor. 15:33.\n20. Aleke wokpɔa mía ta hefiaa mɔ mí le Kristo hamea me?\n20 Aleke míaɖee afia be míenye “Yehowa ƒe nusrɔ̃viwo” nyateƒe? To eƒe sewo dzi wɔwɔ pɛpɛpɛ me. (Yes. 54:13) Míaƒe hamewo nye dedienɔƒe, afi si wokpɔa mía ta eye míexɔa mɔfiame siwo hiã la le. Afi siae hamemetsitsi wɔnuteƒewo tsɔa Ŋɔŋlɔawo kpena ɖe mía ŋu heɖoa aɖaŋu na mí le. (Gal. 6:1) Yehowa le “nunana siwo nye amewo” dzi tom le be lém na mí lɔlɔ̃tɔe. (Ef. 4:7, 8) Eya ta nu kae wòle be míawɔ ne hamemetsitsiwo ɖo aɖaŋu na mí? Ele be míabɔbɔ mía ɖokui ahaɖo to, be Yehowa nayra mí.—Heb. 13:17.\n21. (a) Nu kae wòle be míaɖo kplikpaa awɔ? (b) Nu ka mee míadzro le nyati si kplɔe ɖo me?\n21 Mina míaɖoe kplikpaa aɖe mɔ gbɔgbɔ kɔkɔea nakplɔ mí eye míawɔ ɖe mía Fofo si le dziƒo ƒe mɔfiamewo dzi. Ele be míanɔ ŋugble dem le Via Yesu Kristo ƒe agbenɔnɔ hã ŋu esi míele agbagba ɖe sia ɖe dzem be míasrɔ̃ kpɔɖeŋu ɖedzesi si wòɖo ɖi la. Esi Yesu ɖo to yi ɖase ɖe keke ku me ke ta la, woɖo eteƒe nɛ geɖe. (Flp. 2:5-11) Yehowa ayra míawo hã nenye be míeɖo ŋu ɖe eŋu tso dzi blibo me. (Lod. 3:5, 6) Eya ta mina míaɖo ŋu ɖe Yehowa, ame si nye Nunala kple Ametakpɔla si ɖeke mesɔ kplii o, ŋu ɣeawokatãɣi. Dzidzɔ kple mɔnukpɔkpɔ gã kae nye esi wònye na mí be míenye esubɔlawo! Míaƒe lɔlɔ̃ na mía Fofo si le dziƒo agade to ɖe edzi wu ne míedzro ale si Yehowa nye mía Xɔlɔ̃ vevi la me. Míakpɔ esia le nyati si kplɔe ɖo me.\n^ mm. 19 Àte ŋu akpɔ ŋkuɖodzinya siawo dometɔ aɖewo le nyati siawo me: “Internet—Ale Si Míawɔ Eŋu Dɔ Le Nunya Me,” le August 15, 2011, ƒe Gbetakpɔxɔ, axa 3-5 kple “Kpɔ Nyuie Le Abosam Ƒe Mɔtetrewo Ŋu!” kpakple “Nɔ Tsitre Sesĩe Eye Nàƒo Asa Na Satana Ƒe Mɔtetrewo!” le August 15, 2012, ƒe Gbetakpɔxɔ, axa 20-29.


Dumegãwo Kafu Ðasefowo Ðe Ale Si Wodzra Baldomero “Melo” Almada Kamedefefewɔƒea Ðo Ta\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sinhala Slovak Slovenian Spanish Swahili Swedish Tagalog Tsonga Turkish Ukrainian Vietnamese Xhosa Zulu\nMexico Dumegãwo Kafu Ðasefowo Ðe Ale Si Wodzra Kamedefefewɔƒea Ðo Ta\nMEXICO CITY—Yehowa Ðasefo siwo wu 250 tsɔ wo ɖokuiwo na faa be yewoadzra Baldomero “Melo” Almada kamedefefewɔƒea ɖo le June 7, 2014 dzi hena wɔna tɔxɛ aɖe si woawɔ le nutoa me ta, eye dumegãwo kafu Ðasefoawo ɖe ale si wowɔ dɔ siae ta.\nNufialagã Antonio Cota Márquez, si nye Huatabampo Kamedefefewɔƒea dzi kpɔla le Mexico di lɔlɔ̃nu faa dɔwɔlawo ɣleti geɖe be woadzra kamedefefewɔƒea ɖo ale be wòasɔ gbe hafi dudzikpɔla nava kɔ duƒuƒe yeye si wowɔ ɖe kamedefefewɔƒea la ŋu le July 7, 2014 dzi. Yehowa Ðasefowo wɔ ɖe ameyɔyɔ sia dzi va kpe asi ɖe eya kple ame siwo dzraa teƒea ɖo la ŋu wodzra teƒea ɖo, woɖe gbeɖuɖɔwo ɖa le teƒeteƒewo, wosi aŋɔ na basketbɔlƒoƒe ƒe atiwo eye wodzra sɔgbewo dzi ɖo hã.\nKpekpewɔƒe si le kamedefefewɔƒea, afi si Ðasefoawo wɔa woƒe kpekpe si wotu ɖe Biblia dzi la le.\nAƒetɔ Cota mia asi Ðasefoawo, elabena enya nu tso ale si Ðasefoawo dzraa kamedefefewɔƒea ƒe akpa aɖe si wowɔa woƒe takpekpe siwo wotuna ɖe Biblia dzi le le Spaniagbe kple Mayogbe me edziedzi ɖo nyuie la ŋu. Esi Aƒetɔ Cota kpɔ ale si Ðasefoawo dzra teƒea ɖo heɖɔ nuwo ɖoe la, egblɔ le gbebiame aɖe me be: “Dzi dzɔ mí be ame siwo media wo ɖokui tɔ o tsɔ woƒe ɣeyiɣi va dzra kamedefefewɔƒea ɖo.” Egblɔ emegbe be: “Mele dudzikpɔla Aƒetɔ Ramón Díaz Nieblas teƒe le akpe dam na mi ɖe dɔ si miewɔ egbea ta. Míayi edzi anɔ megbe dam na miaƒe habɔbɔa ɣesiaɣi si miadi be yewoazã teƒe sia. Míekpɔ ŋudzedze ɖe miaƒe kpekpeɖeŋu kple miaƒe nuwɔwɔ aduadu la ŋu.”


Ale Si Aristotle Bua Xexeae\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Chiyao Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kazakh Kikaonde Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Maltese Myanmar Ndebele (Zimbabwe) Norwegian Oromo Pangasinan Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tatar Tetun Dili Thai Tigrinya Tok Pisin Tsonga Turkish Twi Ukrainian Vietnamese Waray-Waray Wolaita Xhosa Yoruba Zulu\nƑE 2,300 kple edzivɔe nye esia la, Aristotle do dzɔdzɔmeŋutinunya kple xexemenunya ɖe ŋgɔ le mɔ geɖe nu. Aristotle ƒe dɔwo do dzidzɔ na amewo, eye woɖe wo gɔme hesrɔ̃ wo hena ƒe geɖe. Blemaŋutinyawo ƒe nufialagã James MacLachlan ŋlɔ bena, “Ale si Aristotle bua dzɔdzɔmenuwoe la kpɔ ŋusẽ ɖe Europatɔwo dzi ƒe 2,000 kloe.” Aristotle ƒe susu le nanewo ŋu kpɔ ŋusẽ ɖe Katolikotɔwo, Protestantɔwo kple Moslemtɔwo gɔ̃ hã ƒe nufiafiawo dzi.\nNu Siwo Ŋu Wòŋlɔ Nu Tsoe Keke Ta\nAristotle ŋlɔ nu tso aɖaŋunuwo, ɣletiviŋutinunya, nugbagbeŋutinunya, agbenɔnɔŋutisewo, gbegbɔgblɔ, senyawo, nuwo ŋu bubu nyuie, galékpeŋusẽ, dzɔdzɔmeŋusẽŋutinunya, nuwo ƒe zɔɖeɖe, dzidzɔkpɔkpɔ, hakpanyawo, dunyahehe, susuŋutinunya, nuƒoƒo ƒe ŋutete kpakple luʋɔ si wòsusu be ekuna la ŋu. Ke hã, nu siwo wòŋlɔ tso nugbagbeŋutinunya kple nuwo ŋu bubu nyuie ŋu ye na eƒe ŋkɔ de du.\nBlema Hela-gbalẽnyalawo nɔ te ɖe woƒe ŋkuléle ɖe nu ŋu, nu siwo dzi woka ɖo be wonye nyateƒe kple nuwo ŋu bubu nyuie ƒe ŋutete dzi tsɔ ɖea ale si nuwo le le xexea me la me. Woxɔe se be ne yewonɔ te ɖe nu siwo yewo susu be wonye nyateƒe dzi hebu wo ŋu nyuie la, yewoate ŋu aƒo nya ta nyuiwo.\nNunya ma kpe ɖe wo ŋu woƒo nya ta nyuiwo le nanewo ŋu, wo dometɔ ɖekae nye be wokpɔe be sewo dzie xexea zɔna ɖo. Ke hã, kuxiae nye be esi wònye nu siwo wokpɔna dzi koe wonɔ te ɖo tso nya me ta la, wo dometɔ aɖewo siwo nye nunyala gãwo, siwo dome Aristotle le da ƒu le nanewo me. Le kpɔɖeŋu me, woxɔe se be ɣletinyigbawo kple ɣletiviwo ƒoa xlã anyigba la. Ɣemaɣi la, ame geɖe da asi ɖe susu ma dzi. Agbalẽ aɖe gblɔ be, “Nuŋububu kple nu siwo teƒe amewo kpɔ ɖo kpe Helatɔwo ƒe susu si nye be anyigbaa le xexea titina la dzi.”—The Closing of the Western Mind.\nNe dzɔdzɔmeŋutinunyalawo dome koe nuŋububu totro sia tsi la, ne enyo. Gake medzɔ alea o.\nKatolikoha La Lɔ̃ Ðe Aristotle Ƒe Nufiafiawo Dzi\nWolɔ̃ ɖe Aristotle ƒe nufiafia aɖewo dzi be wonye nyateƒe le Titinaɣeyiɣiwo me le Europa “Kristotɔwo” dome. Roma Katolikotɔwo ƒe mawunyaŋutinunyalawo, siwo dometɔ ɖekae nye Thomas Aquinas (ƒe 1224-1274 lɔƒo)—zã nu siwo ŋu Aristotle ŋlɔ nu tsoe le eƒe nufiafiawo me. Aleae wòdzɔe be Aristotle ƒe nuŋububu si nye be anyigbaa le xexea titina la va zu Katolikoha la ƒe nufiafia. Protestantɔwo ƒe ŋgɔnɔlawo abe Calvin kple Luther hã lɔ ɖe nufiafia ma dzi eye wogblɔ be Biblia mee wòtso.—Kpɔ aɖaka si nye “ Wose Biblia Me Nya Aɖewo Gɔme Bubui.”\nWolɔ̃ ɖe Aristotle ƒe nufiafia aɖewo dzi be wonye nyateƒe\nAgbalẽŋlɔla si ŋkɔe nye Charles Freeman gblɔ be: “Eva sesẽ be woade vovototo [Aristotle ƒe nufiafiawo] kple Katolikotɔwo ƒe dzixɔsewo dome le nanewo me.” Eya ta wogblɔna be Aquinas “nyrɔ” Aristotle wòzu Katolikotɔ. Gake le nyateƒe me la, Freeman ŋlɔ bena, “Aquinas boŋue va zu Aristotle yomedzela.” Eye míate ŋu agblɔ kpee be le mɔ aɖe nu la, sɔlemeha la hã dze eyome. Esia wɔe be, esi Italytɔ ɣletiviŋununyala kple akɔntanyala Galileo te kpɔ be yeagblɔ be nu si yede dzesie nye be anyigba la ƒoa xlã ɣea la, wobia tso esi be woado ɖe ŋutasẽʋɔnudrɔ̃ƒea ŋkume eye wozi edzi be wòagblɔ be aʋatsoe yeka. * Ke hã woate ŋu agblɔ be esia na Aristotle kpɔe be nu geɖe li woagasrɔ̃ tso dzɔdzɔmeŋutinunya ŋu. Ne ɖe sɔlemehawo hã kpɔe nenema la anye ne enyo hafi!\n^ mm. 11 Àte ŋu axlẽ nu geɖe tso “Nyahehe Si Ðo Galileo Kple Sɔlemeha La Dome,” ŋu le April 22, 2003, ƒe Nyɔ!, si le yevugbe me la me.\nAristotle di vevie be yeanya nu geɖe eye “wòde bubu kple asixɔxɔ gã xexe si ƒo xlãe la ŋu.”—Aristotle—A Very Short Introduction.\nExɔe se be ŋusẽ aɖe si li tegbee ye lé dzɔdzɔmenuwo ɖe te eye wònana woʋãna.\nWotsɔa nugbagbeŋutinunya kple nuwo ŋu bubu nyuie toto vɛ ŋuti kafukafua naa Aristotle.\nAristotle ye fia nu Makedonia ɖekakpui Aleksanda Gãtɔ si va zu fiagã emegbe.\nWose Biblia Me Nya Aɖewo Gɔme Bubui\nBlematɔ geɖe xɔe se be anyigbaa le xexea titina\nMawunyaŋununyala aɖewo siwo nɔ anyi ɣemaɣi lé Aristotle ƒe nufiafia be anyigbaa le xexea titina me ɖe asi kpaɖii, elabena wose Biblia me nya aɖewo abe Psalmo 104:5 gɔme bubui. Kpukpui ma gblɔ be: “[Mawu ɖo] anyigba gɔme anyi ɖe eƒe anyinɔwo dzi; maʋã akpɔ o tso mavɔ me yi mavɔ me.” Menye teƒe si anyigbaa le le xexea me ƒe nya gblɔmee Biblia ŋlɔla sia le o. Ke boŋ ezã hakpanya tsɔ ƒo nu tso ale si Mawu ɖo tame be anyigbaa nanɔ anyi tegbee la ŋu.—Nyagblɔla 1:4.\nEya ta ne Biblia le nu ƒom tso dzɔdzɔmeŋutinunya ŋu la, eƒe nyawo dena pɛpɛpɛ. Le kpɔɖeŋu me, Hiob 26:7 si woŋlɔ anɔ ƒe 3,500 ye nye esia gblɔ be, Mawu “meku anyigba la ɖe naneke ŋu o.” Eye Hiob 38:33 gblɔ be sewoe kplɔa dziƒonuwo.